"МИХЛАНГАН" ЎҚУВ РЕЖАЛАРИ, "ХАРИДОР"И ЙЎҚ ИЛМ, ТЕСТДАГИ "ҲАЙБАРАКАЛЛАЧИЛИК" ЭНДИ ОРТДА ҚОЛДИ...МИ?\nТаълим 13.12.2018 586\nОлий таълим: ислоҳот ва янгиланиш йўлида\n"МИХЛАНГАН" ЎҚУВ РЕЖАЛАРИ,\n"ХАРИДОР"И ЙЎҚ ИЛМ,\nТЕСТДАГИ "ҲАЙБАРАКАЛЛАЧИЛИК" ЭНДИ ОРТДА ҚОЛДИ...МИ?\nҚарши давлат университети ректори, физика-математика фанлари доктори, профессор Баҳодир Шоимқулов билан суҳбат\n- Баҳодир Аллабердиевич, кейинги йилларда жамиятда мактабдан тортиб олий ўқув юртигача ўқитувчи касбининг нуфузи тушиб кетиши жамиятда жуда оғир муаммоларни келтириб чиқарганини кеч бўлса-да англаяпмиз. Мактаб ўқитувчиси кўчада янтоқ чопиб, эркак муаллимлар тирикчилик кўйида севимли ишини ташлаб, хориж "сори юзланган", таълим сифатини бир гуруҳ репетиторлар белгилаб турган бир пайтда ўз-ўзидан маълумки, олий таълим даргоҳи эшигини қоқиб турган абитуриентдан ҳам дурустроқ натижани сўраш арпа экиб, буғдой кутишга ўхшаб қолди. Бир ёқда коллежларда ҳам анча нарсани бой бердик... Бошқа томонда эса савол берсангиз, "вариантлар борми?", дейдиган авлодни шакллантириб қўйдик...\n- Тўғри таъкидладингиз, аввало мактабда таълим сифати ошса, бу ерга келадиган абитуриентнинг савияси ҳам яхши бўлади. Мактабдагиларда эса ҳеч қандай масъулият қолмаган эди. Бир пайтлар мактабнинг рейтинги битирувчиларнинг олий таълим муассасасига кириши билан белгиланар эди. Ўртада коллеж пайдо бўлгач, бу мезон барҳам топди.\nКоллежларга замонавий хорижий технологиялар берилди, ОТМлар эса четда қолиб келди. Яхши ниятлар билан тизимга янгилик киритамиз, болаларимизни ҳунарли қиламиз, дедик, аммо самараси бўлмади. Қанийди, коллежни битирган бола иш жойига эга бўлганида... Бироқ ҳаммаси тескарисига кетди. Бекорчилик бўлди, айрим ўқувчилар ёппасига дарсга бормади, айримлари четга чиқиб кетди, жиноятчилик кўпайди, коррупцияга йўл очилди...\nИлгари абитуриент фақат тест ёдлар эди. Китобни очиб қарамасдан "Ўткан кунлар"нинг қаҳрамонлари Отабек, Кумуш, Юсуфбек ҳожилигини билсам, бўлди-да, дерди. Чунки тестда фақат шу сўраларди. Асарнинг моҳияти ҳеч кимни қизиқтирмасди. Барчага яхши маълум, бу йилги қабул бошқача бўлди. Бу йил 1-курсдагилар аввалгилардан кескин фарқ қилади.\nБир нарса қизиқ-да. Бизда бирор нафар ҳам тестолог мутахассис йўқ, лекин халқнинг келажагини шу мезон белгилаб келди. Энди эса бу борада иккита йўлимиз бор. Ё мукаммал тестлар тузишимиз керак. Ёки тестнинг катта қисмидан воз кечишимиз шарт. Бу соҳада ҳам ўзгаришлар бўлаяпти. Ишончим комил, келгуси йил бизда тестдаги "ҳайбаракалла"чилар сафи кескин камаяди.\nАхир жаҳонда тест биздагидай "олатасир" кампания эмас. Ҳамма нарса автоматлашган. Шубҳали ҳаракат бўлса, тест автоматик тарзда ёпилади. Иккинчи сафар ҳам боришингиз мумкин, фақат марҳамат қилиб, тўлаб қўйинг. Ҳаммаси кузатувда. Масалан, мана, халқаро миқёсда ILTS дастури синовлари бор. Барча имкониятларингизни холис ва ҳаққоний баҳолай олади. Унинг тестларига телефон ёки "паравоз" олиб киришни биров тасаввурига сиғдира оладими?\n- Илмни бежизга игна билан қудуқ қазишга ўхшатмаганлар. Шу ўринда ўзим гувоҳ бўлган бир аламли воқеа ҳақида айтсам. Иқтидорли дўстим чекка қишлоқдан келиб, ўн йиллаб вилоят марказида, сўнг пойтахтда бола-чақаси билан ижарама-ижара яшаб, илмий иш ёзганди. Бир неча йил аввал нуфузли комиссия ҳузурида ёқлади ҳам. Бироқ қандайдир мавҳум сабаблар билан унга номзодлик дипломи берилмади. Дўстим эса илмга қўл силтадию, хорижга мардикорчиликка кетди. Ҳозир пойтахтда қурилишда ишлаяпти. Боягина илмий котиб ёзаётган PhD даражаси учун ҳужжат топширганлар рўйхатида унинг исм-шарифини кўриб, қувониб кетдим. Демак дўстим яна илмга қайтаяпти. Ҳа, тизимдаги ислоҳотлар кўпчиликка умид, иштиёқ ва ишонч бераяпти...\n- Ўзим ҳам шогирдларимга минг марталар айтардим. Сенинг иқтидоринг бор, кел, илм қил, ёрдам берай, деб. Улар айтишардики: "Майли, ҳозир ёрдам берарсиз, иннанкейин-чи?!", деб. Жавоб тополмай қолардим. Ишонасизми, бизда охирги ўн йиллаб биттаям ҳимоя бўлмаган. Доктор мутахассисдан бир неча минг сўмгина ортиқча ойлик олса, бунинг нимаси рағбат? Мана, ҳозир юзлаб шогирдларим илмга қайтишаяпти. Икки йил илгари докторларимиз сафи йигирмага ҳам етмасди. Кейинги йилларда ёқлаганларнинг ўзи ўттиздан ошди. Ёшларимиз ҳаракат қилишаяпти, чунки меҳнатига яраша рағбат олишаяпти.\nРоссияда профессор фақат ўзининг ойлигига жуда фаровон яшайди. Нега бир пайтлар олий маълумотлининг нуфузи баланд эди? Чунки маоши яхши эди. Мана, мактаб ўқитувчиларидан тортиб, биздаги профессор-ўқитувчиларгача барчасининг ойлиги кескин оширилди. Ҳозир профессорларимиз 6,5 миллион сўмгача олаяпти. Яқинда "Йил ўқитувчиси" танловининг республика босқичида 1-ўринни олган, яратган дарсликлари билан тилга тушган немис тили ўқитувчимиз Маҳбуба Қиёмова 2000 доллар мукофот билан тақдирланди.\nИлмий кенгашда қарор чиқарганмиз - ким илм билан шуғулланаётган бўлса, энг кам иш ҳақининг 20 бараваригача мукофот берамиз. Натижа эса қувонарли. 2017 йилда 7 нафар фалсафа доктори (PhD) ва бир нафар фан доктори ёқлаган бўлса, 2018 йилда 21 нафар фалсафа доктори (PhD), 2 нафар фан доктори илмий ишини муваффақиятли ҳимоя қилди.\nЯқин-яқингача пахта йиғим-теримида қатнашмасликни биров хаёлига келтира олармиди? Бугун таълим ходимлари нафақат қишлоқ хўжалиги ишига, балки ўзларига тааллуқли бўлмаган йиғилишларга ҳам умуман жалб қилинмаяпти.\nМана, хориждан ўқитувчи чақириш харажатларини олайлик. Бор-йўғи 20 соат маъруза ўқийди у. Аммо йўл, меҳмонхона харажати, бошқа тўловлар... Оғирдай туюлади. Аммо шундай қилиш шарт. Президентимиз айтаяпти - ҳамма нарсани кадрлар ҳал қилади, тараққиётни кадрлар белгилайди.\n- Давлатимиз раҳбари 24 октябрь куни олий таълим соҳасини янада ривожлантириш, кадрлар тайёрлаш сифатини ошириш, илм-фан ва ишлаб чиқариш интеграциясини кенгайтириш масалаларига бағишланган йиғилишда шундай таъкидлаган эди: "Иқтисодиёт шиддат билан ривожланаётган бир пайтда олий таълим тизими тараққиётнинг локомотиви бўлиш ўрнига, замон билан ҳамқадам бўлмаётгани ачинарлидир". Бу хусусда Сиз қандай фикрдасиз?\n- Авваламбор биз ўқитувчиларнинг салоҳиятини оширишимиз керак. Янги технологияларни таълим соҳасига киритишимиз зарур. Буни қандай ўрганиш керак? Бирдан-бир йўли хорижий мутахассислар билан ҳамкорликни йўлга қўйишимиз зарур. Биз университет фаолиятини тубдан такомиллаштириш бўйича "Йўл харита"мизда ҳар йили 10 нафар профессор-ўқитувчимизни хорижга стажировкага, малака оширишга юборишни режалаштирганмиз. Ҳозиргача 10 нафар вакилимиз Россия, Франция ва Италиянинг энг нуфузли таълим марказларида малака ошириб қайтди.\nБиздаги энг катта камчилик - биз илм билан ўз йўналишимизда шуғулланганмиз. Бировга керакми, йўқми, ўйламаганмиз...\nВилоятдаги Шўртан газ-кимё мажмуаси, Муборак газни қайта ишлаш заводи, Деҳқонобод калий заводи сингари йирик ташкилотларнинг илмий муаммолар базасини яратаяпмиз. Бу борада ишлар кўп ҳали. Улар янги технологиялар билан ишлашаяпти. Афсус, бизнинг олимларимиз бу технологияларни билишмайди. Бизнинг энг билимли битирувчимиз ҳам у ердаги технологияларни ҳатто кўрмаган. Амалиёт йўқ. Чунки йирик корхоналардаги лаборатория ва цехларга биз учун рухсат йўқ. Кейин улар айтишади - сизнинг кадрингиз талабга жавоб бермаяпти, деб. Сўнг улар хориждан мутахассис олиб келиб, уларни яна қайта ўқитишга мажбур бўлишаяпти. Бу яна харажат дегани...\nБиз илм қилдикми, унинг харидори бўлсин, у бировнинг корига ярасин, бирор корхонанинг манфаатига хизмат қилсин... Мана, Президентмиз нимани уқтираяпти.\nМалакали кадрдан ишлаб чиқаришдагилар ҳам манфаатдор. Барибир улар ўша замонавий технологияларни билмаган кадрни ишга олишмайди. Олдингидай "Бу аммамнинг ё холамнинг ўғли экан", деган гаплар кетмайди.\n- Россия Федерацияси Президенти Владимир Путиннинг мамлакатимизга давлат ташрифи доирасида ташкил этилган Ўзбекистон-Россия таълим форуми олий таълим соҳасидаги ҳамкорликни мутлақо янги босқичга олиб чиқишда кўплаб имкониятларни очди.\nЯқинда университет билан бир қатор хориж ОТМлари, хусусан, Белгород давлат миллий тадқиқотлар университети ҳамкорлик шартномаси имзолангани хусусида эшитдик. Айтинг-чи, ушбу олий ўқув юртлари ҳамкорлик учун нега айнан Қарши давлат университетини танлашмоқда?\n- Бугун хориж мамлакатларидаги профессор-ўқитувчиларни бизнинг олий таълим муассасаларига жалб қилиш вазифаси қўйилди. Бу борада жаҳоннинг 30 дан ортиқ ОТМлари билан ҳамкорликда тадбирлар олиб бораяпмиз. Бугунги кунга келиб Россия, Украина, Жанубий Кореядан келган малакали мутахассислар талабаларимизга дарс беришаяпти.\nШу билан биргаликда талабалар алмашинуви, яъни хориж ОТМ билан биргаликда кадр тайёрлаш ҳам йўлга қўйилаяпти. Бу қўшма диплом бериш, хориж таълим муассасаларининг бу ердаги филиалларини очиш бўйича бир қатор тадбирлар режалаштирилган. Масалан, Белгород давлат миллий тадқиқот университети билан тасвирий санъат ва муҳандислик графикаси йўналиши бўйича қўшма диплом бериш юзасидан шартнома имзоладик. 2019-2020 ўқув йилидан бошлаб ҳамкорликда мутахассис тайёрлашга киришамиз. Бу нима дегани? Биз бу ерда квотамиздан ташқари қабул эълон қиламиз. Худди шундай улар ҳам қабулни ташкил этади. Уларнинг ва ўзимизнинг ўқув дастурларимиз асосида ягона ўқув дастури ишлаб чиқилди. Қабул қилинган талабалар уч йил бизда, бир йил Белгородда ўқийди. Уларда қабул қилинган талабалар ҳам худди шундай тартибда таҳсил олишади. Битирув малака иши ҳимояси эса Белгородда бўлади. Воҳамиздаги мафтункор ва қиёси йўқ табиат манзаралари россиялик тасвирий санъат мутахассисларини қизиқтираяпти. Битирувчилар нострификация қилинган иккита диплом олади - ҳам Ўзбекистон, ҳам Россияники...\nБу ерда тил муаммоси ҳам бор. Биз ҳозир Белгород давлат университети билан ҳамкорликда рус тилини ўрганиш марказини ҳам очаяпмиз. Мақсад - пировард натижада шу университет билан халқаро факультет очиш ва йўналишларни кенгайтириш.\nБундан ташқари Москва давлат лингвистика институти ва Москва давлат педагогика университети билан ҳамкорликдаги лойиҳаларимиз бор.\nРоссиялик ҳамкасбларимиз билан ўтказилган форум давомида шулар сингари 20 га яқин ОТМ билан шартнома имзоладик. Ректорлар билан учрашиб, келишиб олдик.\nУниверситет ҳамкор сифатида Европа Иттифоқининг "Эрасмус+" дастури бўйича 2016 йилдан буён учта лойиҳада иштирок этмоқда. Ҳар йили 30 га яқин профессор-ўқитувчимиз шу дастур гранти асосида хорижда малака ошириб келишаяпти.\nМана, яқинда Италияда бўлиб, муқобил энергия манбалари соҳасидаги янгиликларни ўргандик. Бу давлатдаги ОТМлар билан биргаликда муқобил энергия йўналишида магистратура очдик. Грант маблағи асосида халқаро андазаларга мос келадиган лаборатория жиҳозларини олиб келдик. Бу ерда энди ўқув машғулотларини ҳам, илмий фаолиятни ҳам олиб боришимиз мумкин.\nЯна бир муҳим вазифа - иқтидорли ёшларни хорижга малака оширишга жўнатиш. Президентимиз куни кеча Конституциямизнинг 26 йиллигига бағишланган тантанали маросимдаги маърузасида ҳам шу хусусда алоҳида сўз юритди. Мамлакатимиз тараққиёти учун истеъдодли кадрларни етакчи хорижий таълим марказларида тайёрлаш ва малакасини ошириш мақсадида "Эл-юрт умиди" жамғармаси ташкил этилган. "Қандай оғир бўлмасин, тан олишимиз керак, - деди давлатимиз раҳбари, - юртимиз равнақи учун энг зарур йўналишлар бўйича изланувчан, истеъдодли ёш кадрларни четда, ривожланган давлатларда ўқитишга мажбурмиз. Шунинг учун ҳам Олий ва ўрта махсус таълим вазирлиги, олий ўқув юртлари, мамлакатимиздаги илмий марказлар "Эл-юрт умиди" жамғармаси билан яқин ҳамкорликда самарали иш олиб бориши керак".\nШу пайтгача биздаги академикларнинг 80 фози хорижда ўқиган. Биз 3 нафар ёш ўқитувчимизни Жанубий Корея, Россия ва Францияга юбораяпмиз. Улар PhD даражаси диссертациясини ҳам ўша ерда ҳимоя қилиб қайтишади.\nПрофессор-ўқитувчиларимиз илмий салоҳиятидан фойдаланган ҳолда бизда жорий йилдан "Ўзбек тили" ва "Ўзбек адабиёти" мутахассисликлари бўйича фалсафа доктори илмий даражасини олиш учун тайёрланган диссертацияларни муҳокомадан ўтказувчи Олий аттестация комиссияси (ОАК) ҳузуридаги илмий кенгаш фаолияти йўлга қўйилди. 9 та ихтисослик бўйича таянч докторантура ишлаяпти. Университет журнали 4 та йўналишдаги ОАКнинг докторлик диссертациялари натижалари чоп этиладиган нашрлар сафига киритилди.\n- Хабарингиз бор, домла, Президентимизнинг "Олий таълим муассасаларида таълим сифатини ошириш ва уларнинг мамлакатда амалга оширилаётган кенг қамровли ислоҳотларда фаол иштирокини таъминлаш бўйича қўшимча чора-тадбирлар тўғрисида"ги қарорида тизим фаолиятига тўсиқ бўлаётган муаммолар қаторида қуйидагилар ҳам санаб ўтилган эди:\n- талабалар билимини баҳолаш тизими бугунги кун талабларига жавоб бермаяпти;\n- профессор-ўқитувчиларнинг фаолиятини баҳолашнинг замонавий тизими мавжуд эмаслиги таълим сифатига салбий таъсир кўрсатмоқда;\n- коррупция ҳолатлари сақланиб қолмоқда..."\nБу муаммоларни бартараф этиш мақсадида университетда қандай чора-тадбирлар амалга оширилаяпти?\n- Олий таълимда коррупция масаласида "қарс икки қўлдан" бўлиб келди. Аҳвол шу даражага етдики, мактабу коллежни зўрға тамомлаган болада ҳам ўқишга кириш имконияти пайдо бўлиб қолди. Тестдан барака қочди. Мана, ўтган йили қабул маҳали юриб сўрадим. Бир абитуриентга қайси йўналишга топшираяпсан, десам, психологияга, дейди. Қайси фандан синов бўларкан, десам, психологиядан-да, дейди. Савияни қаранг. Ахир тестда бундай блокнинг ўзи йўқ...\nБаҳолаш тизими шундай эдики, ўз-ўзидан коррупцияга йўл очилаверган. Икки томон ҳам ўзича манфаатдор бўлаверган: талаба ўқимасаю, диплом олса, ўқитувчи билим бермасаю, пул оқиб келаверса... Биз курашаяпмиз, бироқ иккала манфаат бирлашган жойда баъзан имкон тополмай ҳам қолаяпмиз.\nШукурки, энди одамлар ўқиш, фикрлаш кераклигини чуқур англаяпти. Бир нарса аниқ, агар талаба астойдил қаршилик қилса, коррупция бўлмайди. Энди "элак" ишлайди. Баҳолаш тизимларини ўзгартираяпмиз. Ўқитувчи фақат дарсини ўтади, жорий назоратни амалга оширади - бўлди. Якуний назоратга ҳеч қандай дахли йўқ. Комиссия олади уни. Шу аснода ўқитувчининг рейтинги ҳам аниқланади. Талабга жавоб бермадими, бас, хайрлашамиз. Бироқ унгача уларнинг ўрнида ишлайдиган фидойи кадрлар базасини шакллантиришимиз зарур.\n- Олий ўқув юртининг салоҳиятини у ерда тайёрланган кадр белгилайди. Кадр эса меҳнат бозорида ўзининг муносиб ўрнини топиши зарур. Бироқ узоқ йиллар давомида олий ўқув юрти ўзи пиширган "мева"нинг бозордаги тақдири билан шуғулланмай келди. Айтинг-чи, айни пайтда иш берувчи билан ҳамкорлик масалаларида қандай янгиликлар бор?\n- Энди бизда ўқув жараёни мослашувчан бўлиши шарт. Охирги йилларда юзлаб касблар йўқолиб, янгилари пайдо бўлаяпти. Янги кадрлар тайёрлашимиз керак. Бироқ бизнинг ўқув режаларимиз гўё "михлаб" қўйилгандай. Талабга қараб ўзгариши лозим. Ишлаб чиқаришга нима зарур бўлса, ўшани ўргатишимиз керак. Бизда эса ҳамма нарса марказлашган эди. Ҳудуднинг ўзига хос хусусиятларидан келиб чиқиб ишлашимиз зарур.\nБитирувчиларнинг ишга жойлашиши - асосий кўрсаткич. Бироқ биз ҳали бозор иқтисодига мослаша олмаяпмиз. Шу тахлит давом этсак, касодга учраймиз. Энди ректорлар ҳам маркетолог бўлиши керак. Янги касб пайдо бўлаяптими, беш йил олдин буни англаб, шундай кадр тайёрлашга киришишимиз шарт. Мана, қабул квоталарини йўқотиш ҳақида гапирилаяпти. Айтайлик, беш йилдан сўнг иссиқхона хўжалиги йўналишида 200 нафар кадр керак бўладими, шу асосда тузилган режа билан кадр тайёрлашимиз керак.\nМасалан, бизда ихтиолог ё туризм деган мутахассислик берилган, лекин ўқитадиган мутахассис йўқ. Биолог тайёрлаяпмизми, шуни озгина бурсак, балиқчилик, пиллачилик ё иссиқхона йўналишига ўтиб кетиши керак. Бунинг учун ОТМда имконият бўлиши лозим.\nЮзлаб касблар йўқолиб кетаяпти, дедик. Танганинг яна бир томони ҳам бор. минглаб одамлар узоқ йиллар шу касб билан ризқ топиб келган. Демак уларни янги касбга қайта тайёрлаш керак. Бизда бунинг учун база ҳам бўлиши керак.\n- Кейинги йилларда мамлакат бўйича Қарши давлат университетига ҳужжат кўтариб келаётган абитуриентлар сони рекорд даражага етаяпти. Сизнингча, бунинг сабаби нимада?\n- Аввало илм олишга қизиқиш бошқача бизда. Бир нарсага қайта-қайта гувоҳ бўлдим. Халқимиз боласининг билимли бўлиши учун ҳеч нарсани аямаяпти. Ҳатто эгни юпун бўлса ҳам боламни ўқитаман, дейди. Оддий ишда ишлаб туриб, уч нафарлаб талаба боласининг "контракт"ига пул топиб бераётганлар бор... Шу ишонч ва ихлосга муносиб ишлашимиз зарур энди. Аслида ҳам энг яхши инвестиция ёшларга қўйилганидир.\nИккинчидан, иқтидорли ёшларимиз ҳам кўп. Мана, "Зиё" талабалар театр-студиямиз "Широқ"ни саҳнага қўйди. Республика фестивалида ғолиб бўлишди. Муқимий театридан келган артистлар ҳам тан беришди. Талабаларингиз аввал "театралний"да ўқиганми, дейишди. Қаёқда, дедим, ўзимизнинг тарихда ё жисмоний маданиятда ўқиётган болалар булар... Жисмоний маданият факультети талабалари Фотима Амилова ва Шоҳсанам Тошпўлатова сузишнинг бир неча тури бўйича жаҳон ва Осиё рекордларини янгилашаяпти. Икки нафар талабамиз халқаро олимпиада ғолиби бўлди... Санайверсак, бундай истеъдодларимиз жуда кўп.\nМана шундай иқтидорлилар белгилайди-да юрт тараққиётини. Мамлакатнинг ёрқин истиқболини таъминлайди улар. Олий таълимдаги янгиланишлардан пировард мақсад ҳам шу аслида...\nНуриддин ЭГАМОВ суҳбатлашди.


«Уларга ўзларидан олдин ўтганларнинг, Нуҳ, Од, Самуд қавмининг ва Иброҳим қавмининг, Мадян эгаларининг ва тўнтарилган(қишлоқ)ларнинг хабари келмадими? Уларга пайғамбарлари очиқ-ойдин ҳужжатлар билан келдилар. Бас, Аллоҳ уларга зулм қилмас эди. Лекин улар ўзларига зулм қилар эдилар». (Тавба сураси, (70-оят).\nБугун биз яшаб турган бу жамиятда, балки дунёнинг деярли барча тарафларида инсон шахси (зоти) диндан, иймондан анча узоқлашган ҳолатдадир. Аксари одамлар динга бепарво, унинг«буйруқ ва тақиқларини билмасдан, танимасдан яшаб келмоқда. Ер юзидаги инсонларнинг кўпи «худосиз», «худобехабар» бир ҳаёт куриб яшашга ҳаракат қилмоқда. Яъни ўзини ва барча мавжудотни яратган Аллоҳни танимасдан, унинг борлигини назарга олмасдан яшай оламиз, дея даъво қилмоқда.\nАслида, инкор қилишнинг бундай тури тарих давомида ҳар даврда турли шаклларда юзага чиқиб, ўзини кўрсатиб келган. Ўтмишдан маълумки, ҳар бир даврда Аллоҳга ишонувчн ва унга итоатда бўлган инсонлар билан бир қаторда, адашган, сохта диний эътиқодларга ва урф-одатларга берилган қавмлар ҳам яшаган. Инкор қилишнинг бундай турлари, аслида, манба ўлароқ бир нуқтага боғланса-да, турли кўринишларда намоён бўлгандир. Аллоҳни танимаган баъзи инсонлар ўз зеҳнларида тасаввур этиб шакллантириб олган хаёлий «тангри»ларга, баъзилари бут-санамларга, айримлари осмон жисмларига, яна бошқалари эса оловга сиғинганлар. Қисқаси, нима бўлганда ҳам, инкор турли шаклларда яшаб келган.\nБундай ибтидоий эътиқодлардаги мантиққа эътибор берадиган бўлсак, бу эътиқод эгалари (яъни бутларга, осмон жисмларига ёки оловга сиғинувчи инсонлар) сиғинаётган нарсалари ўзларига қандайдир бир жиҳатдан фойда бергани учун топинар эдилар. Масалан, қуёш инсонга фойдали ёруғлик ва иссиқликни тарқатади. Шу нуқтаи назардан қараб, қуёшни «илоҳ» деб ишона бошладилар.\nБутпарастларнинг эътиқоди ҳам шу мантиқ ва тушунчадан келиб чиққан. Улар бутнинг тахтадан ёки тошдан ясалган жисмига эмас, назарларида «у ўзида тамсил этадиган» қувватга сиғинар зднлар. Масалан, бир бутни ёмғир ёғдирадиган хаёлий бир «тангри»нинг намунаси деб билар эдилар.\nИлгариги қавмларни инкорга бошлаган бундай мантиқнинг тагида катта бир ақлсизлик ётади. Чунки сиғинилаётган мавжудотларнинг ҳеч бириси илоҳлик хусусияггига эга эмас, аксинча, барчаси махлуқ, яъни яратилган борлиқлар эди. Тўғри, қуёш инсонларга нур ва иссиқлик беради, аммо у ақл ва ирода эгаси ҳам эмас, ўзини ўзи яратган бир борлик ҳам эмас. Қуёш фақат бир юлдуз бўлиб, Аллоҳ тарафидан ер юзига ёруғлик ва иссиқлик бериш учун яратилгандир. Қуёшга сиғинадиган инсонлар унинг бу хусусиятини нотўғри тушуниб, кўзлари билан кўриб турган манзарагагина таяниб, янглиш бир мантиқ билан эътиқод қилардилар.\nҲозирги кунда дунёда кенг тарқалган яна бир инкор шакли бор. У ҳам бўлса, бир неча аср олдин Оврупода ривожланиб, у ердан бошқа маданиятларга ағдарилган моддапарастлик дунёқарашидир. «Ойдинланиш фалсафаси» дея ном берилган бир оқимнинг қабулига кўра пайдо бўлган бу моддапарастлик тушунчаси баъзи файласуфларнинг зеҳнларида туғилди. Борган сайин ривожланаётган билим соясида янги ва мукаммал бир дунё қуриш орзуси бу файласуфларнинг фикрларидаги якдил нуқта эди. Уларнинг даъволарига кўра, инсоннинг ақли билим ёрдами билан барча муаммоларни ҳал қилиб, бутун сирларни кашф эта олади. Билимни ҳамма нарсанинг калити деб ишонадилар.\nБу файласуфларнинг энг муҳим хусусияти − улар динни урф-одатга алоқадор бир ишонч ҳисоблайдилар ва инсоният билим йўли билан тараққий этиши натижасида дин тарих саҳифаларида қолиб кетади деб ўйлайдилар. Яъни бу мантиққа кўра, билим ривожлангани сайин инсонда ҳақиқатларни англамоқ учун Аллоҳдан келган ваҳийни эшитишга ҳожат колмас эмиш. Билим соясида ҳамма саволларга жавоб бериш ва барча муаммоларни ҳал этиш мумкин эмиш. Ҳатто бу кишилар хаёл қилишадики, билим орқали инсон «ўлимсиз» ҳам бўла олар эмиш.\nДиндан бу шаклда чиқиб кетган дунёда инсоннинг ягона ғояси кўпроқ моддий бойликка эга бўлиш бўлиб қолди. Дарҳакиқат, моддапарастлик дунёқарашидан келиб чиккан барча мафкуралар инсонларга фақатгина янада бойроқ ва кучлироқ бўлишни ваъда қилдилар.\nБироқ моддапарастликка асосланган дунёқараш, катта бир ақлсизлик ва пуч хомхаёлдан иборат эди ва ўз навбатида эски бутпарастлик тушунчасининг ўзгача бир кўринишда такрорланиши эди. Қадимги одамлар ҳодисалар Аллоҳга боғлиқ бўлмаган ҳолда бўлади ва вазифасига кўра турли «илоҳ»лар бор, деб ишонган ва ўзлари ясаган тимсолий бутларга қандай сиғинган бўлсалар, билимни бир инкор воситаси қилганлар ҳам, коинотни Аллоҳдан айри ўлароқ ишлайди, ичида ҳар хил қувватлар бўлади, деб ишондилар ва ўз қўллари билан ясалган технологик махсулотларга бир жиҳатдан сиғина бошладилар. Ҳолбуки, бу мантиқ бутунлай бемаъни бир сафсатадир. Коинот Аллоҳнинг иродасидан ташқарида ишламайди. Бутун коинотнинг яратгувчиси ва уни мувозанатда тутиб тургувчиси Аллоҳдир. Ҳеч бир борлиқ унинг иродасига, қонунларига зид кела олмайди. Билим эса, Аллоҳ яратган бу коинотнинг баъзи сирларини ва гўзалликларини кашф этиш йўлида бир ҳаракат, бир интилишдир. Бинобарин, коинот ҳақндаги билимнинг ортиши инсонни Аллоҳдан узоқлаштирадиган эмас, билакс, уни Аллоҳга яқинлаштирадиган натижадир. Бошқача айтганда, ниҳоят даражада чекланган билим ва ақл билан борлиқнинг ҳамма илмига албатта етишиб бўлмайди, чунки инсоннинг билим орқали оладиган маълумоти жуда чеклангандир.\nИнсон билим орқали кашф этган технологияни хам аслида Аллоҳ яратгандир. Инсон бир технологик маҳсулотнинг моддасини яратади, унинг ишлашини таъмииловчи қонуиларни ўрнатади ва буларни давомли фаолиятда тутиб туради, аммо унга шундай фикрлаш, ўйлаш кобилиятиии ва кашф этиш илҳомини Аллоҳ бергандир. Шунинг учун билим ва технология инсонни диндан узоқлаштиришга эмас, аксинча, динга янада кўпроқ боғланишига ва Аллоҳга яқинлашишига сабаб бўлиши керак.\nБироқ фан ва техника инсонга жуда оз нарса беради, холос. Имкониятларн чегаралидир. Масалан:\nа) инсон ўлгандан кейин нима бўлишини илм йўли билан била олмайди;\nб) идеал жамият низомини топа олмайди;\nв) ахлоқий қадриятларни белгилаб бера олмайди.\nБуларнинг барини чексиз илм эгаси бўлмиш Аллоҳдан, унинг динидан ўрганиш мумкин. Билим йўлбошчи эмас, балки инсоннинг баъзи эҳтиёжларини яхшироқ таъминлашга, яхшироқ ҳаёт кечиришга восита бўлган бир неъматдир, холос. Сўнгги пайтларда билим йўли билан коинотнинг барча сирларини билиб бўлмаслиги, фақат Аллоҳ тарафидангина билиш мумкинлиги тушуниб етилди, моддапарастлик илдизи чириб, қулади, шундай бўлсада, бир маротаба диндан қўпиб қолган бу жамият бундан унча таъсирланмай, худосиз, худобехабар ҳаёт тарзини давом этирмоқда ва эттирмоқчи. Баъзилар ҳали ҳам, билим ҳар нарсанинг чораси, деб ишонмоқдалар.\nҲолбуки, билим фақат бир воситадир, холос. Аллоҳнинг инсонларга берган неъматининг бир шаклидир. Аллоҳ инсонга неъматларини баъзи сабаблар воситасида беради. Масалан, инсон ейдиган меваларини дарахтдан тўплайди, дарахтни ўша мақсадга кўра яратган эса Аллоҳдир. Қуръонда «Аллоҳга ширк қўшиш» деб аталган ибора, Аллоҳнинг восита сифатида яратган сабабларини илоҳ қилиб, уларни неъматларнинг манбаи деб ҳисоблашдир. Қуръони Карим ширкнннг катта бир ақлсизлик ва залолат эканини билдирар экан, шундай дейди:\n«У Зот кечани кундузга, кундузни кечага киритур, қуёш ва ойни беминнат хизматкор қилиб қўйгандир. Ҳар бири белгиланган муддатгача юрадир. Ана шу Аллоҳ – Роббингиздир. Мулк Уникидир. Ундан ўзга илтижо қилаётганларингиз эса данак пўстлоғига ҳам молик эмаслар. Агар уларга дуо қилсангиз, дуоингизни эшитмаслар. Гап эшитсалар ҳам, сизга жавоб бера олмаслар. Қиёмат куни эса сизнинг уларни ширк келтирганингизни инкор этурлар. Ўта хабардор Зотдек ҳеч ким сенга хабар бера олмас. Эй одамлар! Сизлар Аллоҳга муҳтождирсиз. Аллоҳ эса Ўзи беҳожат ва мақталган Зотдир. Агар У Зот хоҳласа, сизни кетказиб, янги бир халқни келтирур. Ва бу Аллоҳ учун қийин эмасдир». (Фотир сураси, 13-17)\nШирк инсонни чалғитиб алдайди ва унга Аллоҳдан бошқа бир илоҳ, бир паноҳ сиғинувчи борлиги тасаввурини беради. Мушрик инсон ширк қўшган нарсаларини улуғлаб, бу нарсалар ўзига паноҳ бўлишини ўйлайди ва улардан мадад кутади. Ҳолбуки, юқоридаги оятларда таъкидланганидек, ширк кўшилган нарсаларнинг ҳеч қандай кучи йўқ ва инсонга ҳеч нарса бера олмайди. Ширк келтирувчи инсон фақат ўзи зеҳнида жонлантирган хаёлга ишонган ва Қуръоний ифода билан айтганда, гумонга эргашган бўлади:\n«Огоҳ бўлингким, осмонларда ким бўлса ва ер юзида ким бўлса, албатта, Аллоҳникидир. Аллоҳдан ўзга шерикларга илтижо қилаётганлар нимага эргашурлар? Улар фақат гумонга эргашурлар, холос. Улар фақат тахмин қилурлар, холос». (Юнус сураси, 66)\nБугунги кундаги фан ва техникани бутлаштириб, унинг воситаси билан Аллоҳдан мустақил, худобехабар бир ҳаст тарзи қуришга уринган инсонларнинг ҳоли ҳам худди шундай қуруқ ва асоссиз хаёлдан иборат. Инсонни ўлишдан ва Аллоҳга ҳисоб беришдан ҳеч нарса қутқармайди. Юқорида келтирилган Фотир сурасидаги оятларда таъкидланганидек, инсонлар нима қилганда ҳам, Аллоҳга муҳтождирлар. Аллоҳ истаса, ундай инсонларни кетказиб, янги бир халқ келтиради.\nҲакиқатан ҳам, тарихдан маълумки,Аллоҳ ўзини танимай, ҳукмрига осий бўлган ва ер юзида бузғунчилик, фасод ишлари қилган қавмларни кетказиб (ҳалок этиб), уларнинг ўрнига янги халқлар келтиради.\nҚуръони Каримда ҳалокатга учраган қавмлар ҳақида алоҳида тўхталиб ўтилган бўлиб, инсонларни бу қавмларнинг оқибатини кўриб ўйлаб, ибрат олишга чақирилади. Бу мавзуга алоқадор ўлароқ, Қуръонда диққат эътиборни тортган нуқта, ҳалок қилинган қавмларнинг кўпинча юксак бир маданият қурган эканликларидир. Қуръонда ҳалок бўлган қавмларнинг бу хусусияти таъкидланар экан, шундай дейилади: «Улардан аввал, улардан кўра кучлироқ аср-авлодларнинг қанчасини ҳалок қилдик. «Қочадиган жой борми?» деб юртма-юрт кезиб чиқдилар». (Қоф сураси, 36)\nДарҳақиқат, оятда уларнинг куч-қувватда устун бўлганлари ва улкан шаҳарлар қурганларига ишорат қилинмоқда.\nҚуръони Каримнинг муҳим бир қисмини ҳалокатга учраган қавмларнинг қиссалари ташкил этади\nҲалок қилинган қавмлар ўзларига ҳақни англатиш учун юборилган, бузуқликлардан воз кечиб, ҳақни қабул этишга ва ягона Аллоҳга иймон келтиришга чақирган пайғамбарларни ёлғончига чиқарибгина қолмасдан, кўпинча, ҳадларидан ошиб, пайғамбарларга ва иймон келтирганларга катта қаршилик кўрсатиб, динларидан қайтаришга ҳаракат қилганлар. Ҳатто ораларида пайғамбарини ўлдиришгача бориб етганлар ҳам йўқ эмас эди. Ҳолбуки, пайғамбарлар уларни фақат Аллоҳгагина итоат этишга чақирган эдилар, холос. Бунинг эвазига улар пул ёки бошқа бирон-бир дунёвий манфаат талаб қилмаган эдилар. Одамларни мажбурлаб-зўрловчи ҳам эмас эдилар. Вазифалари − ўзлари юборилган қавмни ҳақ динга чақириб, эргашган кишилар билан бирга у қавмдан фарқли бир ҳаёт тарзида яшашга бошламоқ эди, холос. Мисол учун, Пайғамбар Ҳазрати Шуайб билан у киши юборилган Мадян қавми орасидаги муносабатлар, биз сўз юритаётган «пайғамбар − қавм» муносабатининг бир намунасидир. Ҳазрати Шуайб қавмни Аллоҳга иймон келтиришга ва адолатсизликлардан воз кечишга чақирган эди, аммо қавм бениҳоя қаршилик кўрсатди ва шу туфайли аянчли оқибатга йўлиқди. Ҳақиқатан, бу воқеа диққатга сазовор, ибрат оладиган воқеадир.\n«Ва Мадянга биродарлари Шуайбни (юбордик). У: «Эй қавмим, Аллоҳга ибодат қилинг, сиз учун Ундан ўзга илоҳ йўқ. Ўлчовни ва тортишни камайтирманглар. Албатта, мен сизларнинг яхшиликда эканликларингизни кўриб турибман. Албатта, мен сизларга қамровли кун азобидан қўрқмоқдаман. Эй қавмим, ўлчаш ва тортишни адолат ила мукаммал қилинг. Одамларнинг нарсаларини камайтириб қолманг ва ер юзида бузғунчилик қилиб юрманг. Агар мўмин бўлсангиз, Аллоҳнинг наздида боқий қолувчи сиз учун яхшироқдир. Мен сизнинг устингизда қўриқчи эмасман», деди. Улар: «Эй Шуайб, сенга бизнинг оталаримиз ибодат қиладиган нарсани тарк қилмоғимизни ёки молларимизда хоҳлаганимизни қилмаслигимизни намозинг амр қилмоқдами?! Сен жуда «ҳалийм» ва «рашид» экансан-да», дедилар. «Эй Шуайб, сенга бизнинг оталаримиз ибодат қиладиган нарсани тарк қилмоғимизни ёки молларимизда хоҳлаганимизни қилмаслигимизни намозинг амр қилмоқдами?!» деб жавоб бердилар. У: «Эй қавмим, хабар беринглар-чи, агар мен Роббимдан аниқ ҳужжатга эга бўлсам-чи ва мени Ўзи тарафидан яхши ризқ ила ризқлантирган бўлса-чи?! Мен сизларни ўзим қайтараётган нарсада ўзим хилоф қилмоқчи эмасман. Мен имконим борича ислоҳ қилишдан ўзга ҳеч нарсани хоҳламайман. Менинг муваффақиятим фақат Аллоҳга боғлиқ. Унгагина таваккал қилдим. Унгагина қайтаман». Эй қавмим, менга хилоф қилишингиз сизларни ё Нуҳ қавмига, ё Ҳуд қавмига, ёки Солиҳ қавмига етган мусибатга ўхшаш мусибат етишига олиб бормасин. Лут қавми сизлардан узоқ эмас. Роббингизга истиғфор айтинг, сўнгра Унга тавба қилинг. Албатта, Роббим раҳмли ва шафқатли Зотдир», деди. Улар: «Эй Шуайб, айтганларингнинг кўпини яхши тушунмадик ва биз сени ичимизда заифҳол кўряпмиз, агар одамларинг бўлмаганида, сени тошбўрон қилар эдик. Сенинг ўзинг биз учун қимматли эмассан», дедилар. У: «Эй қавмим, менинг одамларим сизлар учун Аллоҳдан кўра азизроқми?! Унга орқангизни ўгириб олдингиз. Албатта, Роббим қилаётган амалларингизни иҳота қилувчидир». Эй қавмим, имконингиздаги амални қилаверинг, мен ҳам амал қилувчиман. Тезда кимга шарманда қиладиган азоб келишини ва ким ёлғончи эканини биласизлар. Кутинглар, мен ҳам сизлар ила кутувчиман», деди. Амримиз келган пайтда Шуайбга ва у билан бирга иймонга келганларга Ўз раҳматимиз ила нажот бердик. Зулм қилганларни эса қичқириқ тутди ва диёрларида тўкилдилар. Худди у ерда яшамаганлардек. Огоҳ бўлингким, худди Самуд йўқолгандек, Мадян ҳам йўқолди». (Ҳуд сураси, 84-95)\nФақат яхшиликка чақиришдан бошқа бирон айби бўлмаган Ҳазрати Шуайб (алайҳиссалом)ни тошбўрон қилишни кўзлаган қавм Аллоҳнинг азоби билан жазолантирилди.\nҚуръони Каримда таъкидланган кўплаб «ҳалок қилиниш» ҳодисалари ҳозирги замонамизда археологик тадқиқотлар натижасида тўғрилиги тасдиқ этилмоқда. Қуръони Каримда айтиб ўтилган воқеаларнинг ҳақиқатлигини қатъий равишда исбот этувчи бундай топилмалар Қуръон қиссаларининг ибратлилик хусусиятини янада очиқ-равшан кўрсатмоқда. Чунки Аллоҳ Қуръонда «ер юзини кезиб айланиш» ва «ўзларидан аввалги кимсаларнинг оқибатларини билиш» кераклигини уқтирилган:\n«Биз сендан илгари ҳам фақат шаҳар аҳлидан эр кишиларга ваҳий юбориб, Пайғамбар этганмиз. Ер юзида юриб, ўзларидан олдингиларнинг оқибати нима бўлганига назар солмайдиларми? Албатта, охират диёри тақво қиладиганлар учун яхшироқдир. Ақл юритмайдиларми?! Ҳаттоки пайғамбарлар ноумид бўлиб, ўзларини ёлғончига чиқарилганлар, деб гумон қилиб қолганларида, уларга Бизнинг нусратимиз келади. Бас, Биз хоҳлаганларга нажот берилур. Жиноятчи қавмлардан Бизнинг азобимиз қайтарилмас. Батаҳқиқ, уларнинг қиссаларида ақл эгалари учун ибрат бор эди. Бу (Қуръон) тўқима гап эмас, лекин ўзидан олдин келганни тасдиқлаш ва ҳар бир нарсани батафсил қилиш, ҳидоят ҳамда иймон келтирганлар учун раҳматдир». (Юсуф сураси, 109-111)\nҲақиқатан ҳам, аввалги яшаб ўтган қавмларнинг қиссаларида соф ақл эгалари учун ибратлар бордир. Аллоҳга исёнлари ва унинг ҳукмларини танимаганлари учун ҳалок қилинган қавмлар бизларга инсоннинг Аллоҳ қаршисида нақадар ожиз ва заиф эканини кўрсатаётир.\n«Илоҳий мўъжизалар» китоби асосида Абу Муслим тайёрлади


Адабиёт бўйича Нобель мукофоти лауреати эълон қилинди – Газета.uz\nLotinchada 8 октябр 2020, 16:57 Жаҳон\nАдабиёт соҳаси бўйича 2020 йилги Нобель мукофоти америкалик шоира Луиза Глюкка «таркидунёчилик (аскетизм) жозибаси билан индивидуал мавжудотни универсаллаштира оладиган таниқли поэтик овози учун» берилди, дея хабар берди РИА Новости.\nЛуиза Глюк 1943 йилда Нью-Йоркда туғилган. Шоира 1968 йилда у «Тўнғич» деб номланувчи илк шеърий тўпламини нашрдан чиқарган. Унинг 1992 йилда нашр этилган «Ёввойи ирис» тўплами эса Пулицер мукофотига сазовор бўлган.\nЭслатиб ўтамиз, Нобель қўмитаси 5 октябрь куни физиология ва тиббиёт, 6 октябрда физика, шунингдек, 7 октябрь куни кимё соҳалари бўйича лауреатларни эълон қилган эди. 9 октябрь куни Тинчлик мукофоти лауреатлари номи маълум бўлади. Ҳафта сўнгида, 12 октябрь куни эса Швеция давлат банки томонидан 1969 йили таъсис этилган иқтисодиёт бўйича Алфред Нобель ёдгорлик мукофоти кимга аталгани эълон қилинади.\nБу йил ҳар бир Нобель мукофотининг миқдори 10 млн швед кронасига (1,1 млн АҚШ доллари) тенг.


Кеча бортида 149 йўловчи бўлган Ethiopian Airlines самолёти ҳалокатга учради - 11 Марта 2019 - www.SheJoT.CoM\nГлавная » 2019 » Март » 11 » Кеча бортида 149 йўловчи бўлган Ethiopian Airlines самолёти ҳалокатга учради\nКеча бортида 149 йўловчи бўлган Ethiopian Airlines самолёти ҳалокатга учради\n"Boeing 737-800 MAX" лайнери кеча Аддис-Абебадаги Боле аэропортидан 08:38 да учган эди, 8:44 да эса у билан алоқа йўқолди, дейилади, Ethiopian Airlines авиакомпанияси пресс-релизида. РИА Новостининг хабар беришича, Кенияга учаётган самолёт ҳалокати оқибатида ҳеч ким омон қолмаган. Унинг бортида 33 мамлакатдан бўлган 149 нафар йўловчи, шунингдек, саккиз нафар экипаж аъзоси бор эди.\nОммавий ахборот воситалари хабарига кўра, йўловчиларнинг 30 нафардан ортиғи кениялик, 17 нафари эфиопиялик, 8 нафари хитойлик ва 3 нафар россияликлар бўлган.\nEthiopian Airlines раҳбари Тевольде Гебремариамнинг маълум қилишича, қулаган самолёт учувчиси парвоздан бир муддат ўтиб, муаммо туғилгани сабабли ортга қайтишга рухсат сўраган ва бунга розилик билдирилган.\nҲозирда ҳодиса юзасидан суриштирув ишлари олиб борилмоқда.


Кремлнинг айёрона режаси: Трампни қутқариш учун Американи вайрон қилиш - 03.09.2020, Sputnik Ўзбекистон\nРуслар Американи нафақат ўз ОАВларида, балки америка ижтимоий тармоқларида “бу ҳаммаси эмас” парчалашмоқда, яъни Америка шаҳарлари кўчаларида ҳамми, дея савол... 03.09.2020, Sputnik Ўзбекистон\n19:08 03.09.2020 (янгиланди: 19:54 03.09.2020)\nАҚШдаги тартибсизликларга Дональд Трамп ва ... Россия жавоб беради. Ҳа, тез орада худди шундай бўлади – Трампнинг қайта сайланишига йўл қўймаслик мақсадида АҚШ президенти билан курашнинг барча усулларини бирма-бир текшириб, “Вашингтон ботқоғи” энг аввалги ҳолатига қайтди: ҳаммасига руслар айбдор, дея ёзади РИА Новости муаллифи.\nУлар 2016 йилда Дональд Трампга ёрдам беришда ва ҳозир ҳам ёрдам беришмоқда, бунинг устига улар нафақат ижтимоий тармоқларда, балки америка кўчаларида ҳам қўрқув ва нафрат қўзғатишга умид қилишган. Ажабланарли жойи йўқ: тартибсизликлар – бу умуман русча сўз! Бироқ нега бундай, ахир яқинда Америка ОАВлари барчани норозилик намойишлари асосан тинч ва тўғри эканлигига ишонтиришган эди, яъни Дональд Трамп тимсоли бўлган ирқчилик ва полиция зўравонликларига қарши қаратилган. Ва халқ ғазаби ярамас ва руслар гумаштасини Оқ уйдан йўқотиш ва Байден учун овоз беришни интиқлик билан кутаётган сайловчиларни сафарбар қилишга ёрдам беради. Демак, энди шу маълум бўладими: тўғри норозилик намойишларни нотўғри руслар авж олдиряпти?\nДемакки, шундай. Жо Байденнинг ўзи бу ҳақда ҳозирча маълум қилмаяпти, лекин аллақачон конгресснинг кўзга кўринган демократлари гапиришни бошлаяпти. Масалан, Адам Шифф, вакиллар палатасининг разведка қўмитаси раҳбари – Трампнинг “рус алоқалари” суриштирувчиси ва импичмент ташаббускорларидан бири. Куни кеча CNN телеканалига у мана бундан деди:\n“- Тўрт йил илгари, Дана, руслар Black Lives Matter᾽ни ишга солишди, улар Ижтимоий тармоққа халқни ирқий белгиларга кўра ажратиш учун ўзларининг иғвогарлик саҳналаштирилган томошаларини жойлашди. Ва биз..\n- Ҳозирчи улар буни қилишяптими?\n- Улар яна улар қўлларидан келган барчасини қилмоқда, ижтимоий тармоқларда, ўзларининг ОАВларида, бу ҳаммаси эмас, яна бу ажралишни кўпайтириш учун”.\n"Қўлда қурол билан уй-уйига тарқалишди". АҚШнинг ироқ кампанияси ютуқлари ва хатолари\n1 Сентябр 2020, 21:22\nЯъни рус Американи нафақат ОАВларида (ҳозир мен РИА Новости сайтидаги сингари), балки америка ижтимоий тармоқларида ажратмоқда “бу ҳаммаси эмас”, яъни америка кўчаларида балки? Бу уйдирмаларга америка ОАВларидаги Трампнинг асосий тарафдори Fox News бошловчиси Такер Карлсон муносабат билдирмай қолмади:\n“Сизларни душман державаси агентлари фейк хабарлар билан боқди, у булардан ташқари яширинча Facebook᾽ни назорат қилади! Ҳаммаси тўғри, хонимлар ва жаноблар, Россия сохта тартибсизликларни уюштирди ва Жо Байденни айблади! Бу Ойга қўйиш каби, бироқ янада ҳийлакорроқ. <...> “Бу Россия саҳналаштирган томоша!” Жиддиймисиз? 2020 йил ёзи охирида одамлар бунинг устидан кулишада деб ўйлаган бўлар эдим. Бу ўзига хос вақтичоғлик. Бошқа тарафдан, кўплаб кўзга кўринган демократлар Twitter᾽да бунга биринчи марта ишонишди, шундай экан бу сафар ҳам – ким билади? – улар ҳам ишонишлари мумкин.\nЛекин Адам Шиффга тан бериш керак: у, ҳар ҳолда, изчил. Бироқ равшанки, у мутлақо телба ва стационар даволанишга муҳтожлиги бор. Унинг аҳволи ёмон. Лекин у катта партиядаги битта одам, холос. Демократик партиянинг қолган барча раҳбарларига тўхталадиган бўлсак-чи? Улар ақлдан озган эмас, асло ундай эмас. Улар шунчаки ёлғончилар”.\n1 Сентябр 2020, 12:27\nДемократлар етакчиларининг ёлғончилиги билан ҳеч кимни ҳайрон қолдирмайди, лекин улар ҳозир ҳатто ўзлари учун ноёб бўлган бир зум тўнини тескари кийиш қобилиятларини намойиш этишмоқда. Ҳозиргина тартибсизликлар фактини инкор этиб, адолатли протестлар ҳақида гапиришди, энди эса оммавий тартибсизлик ва зўравонликни тан олишга мажбурлар. Трамп бўлаётган ҳодисаларни ички терроризм деб атамоқда, демократлар эса Россияга ишора қилмоқда. Аниқ-ку ахир: яхши одамлар норозилик намойишига чиқишди, бироқ уларга “рус пропагандаси” қурбонлари бўлган ёмон погромчилар аралашиб кетди. Буларнинг барчаси эса, маълум бўлишича, Трампнинг ютқазишига эмас, балки ғалабасига ишлар экан. Путиннинг айёрона режаси мана шундай.\nТелбалик? Йўқ, шунчаки чорасизлик. Гап шундаки, шу йилнинг баҳор ойи бошида маълум эдики (жамоатчилик фикрининг барча манипулятив сўровларига зид равишда), Трамп тантанали қайта сайланиш сари бормоқда, на импичмент уриниши, на унга нафрат қўзғатиш ҳеч қандай натижа бермади (унинг президентлик даврида деярли барча америка ОАВлари айнан шу билан шуғулланди). Бироқ тез орада коронавируснинг қадами АҚШга етди, иқтисодиёт қулаши бошланди, ёз ойида эса “ирқчилик” тўлқинлари бошланди – демократлар энди аниқ Трампни чўктириб юбориш қўлларидан келишини ўйлашди.\nАммо на иқтисодий муаммолар, на ирқчилик тартибсизликлари президентга зарба бера олди – аксинча, тартибсизликлар қанчалик давом этса, Трамп шунча кўп очко йиғди. У Америкага “Қонун ва тартиб” керак деб такрорламоқда. Америкаликларнинг кўпчилиги унинг фикрига қўшилмоқда. Яхшиси, Трапм рейтинги учун ишлашни бас қилиш учун демократларнинг ўзи аллақачон ўз ҳудудини (айнан улар бошқараётган штат ва шаҳарларда тартибсизликларнинг асосий қисми бўлиб ўтмоқда) тартибга келтиришга уринишлари керак эди, бироқ сайловолди пойга уларга буни қилишга имкон бермаяпти. Ахир Трамп айтадики: мана, кўряпсизми, мен исёнларни тугатиш кераклиги ҳақида айтгандим, охир-оқибат менга қулоқ тутишди. Яъни демократларнинг тўлиқ цугцванги: улар кейин нима қилишларидан қатъи назар (тартибсизликларни қўллаш ёки уларнинг зўравонлки хусусияти тан олиш) уларнинг мавқеи фақат ёмонлашади.\nАфтидан, тартибсизликларни эҳтиёткорлик билан тан олиш тактикаси танланган, бироқ шу билан бирга улар учун айбни Трамп ва Россияга ағдаришга қарор қилинган. Бирданига иккита: “рус Трампи”.\n“Биз Россия кучлари Суриядаги америка аскарларига ҳужум қилгани, аскарларимизни яралагани ҳақидаги хабарларни кўрдик. Сиз Трампдан ҳеч бўлмаганда бирор калима эшитдингизми? У ақаллан бармоғини қимирлатдими? Илгари АҚШнинг бирор бир президенти Россия етакчиларига нисбатан бундай итоаткорлик ролини ўйнамаган. Бу нафақат хавфли, балки ҳақоратомуз ҳам”, - дейди Жо Байден. Байден бу билан трампча русларга қарамлик ва “руслар америка аскарларини ўлдириш учун толибларга пул тўлагани” ҳақидаги ғирт ёлғон воқеани мисол тариқасида келтириб, эслатган.\n2 Июн 2020, 12:12\nМана Байден штабининг сўнгги баёнотларидан:\n“Президент Трамп умид қиладики, Владимир Путин яна бир марта унинг номзодини қўллаб-қувватлайди ва у содир этган даҳшатли хатоларни яширишга ёрдам беради. Айнан у мамлакатимиз тепасида бўлиши ва уни унга қарши турган кўплаб муаммолар сари бошлаши учун. У Владимир Путин Трампга қайта сайланиши учун қандай чора кўриши, ёки Путинга нима сабабдан аралашиш муҳим эканини Америка халқи билмаслигини истайди, чунки Дональд Трампнинг ташқи сиёсати – бу Кремль учун туҳфа”.\nБу ҳайратда қолдирадиган камситувчи америкаликларнинг баёноти АҚШ Миллий разведка директори Жон Рэтклиффнинг яқинда вакиллар палаталари разведка қўмитаси аъзолари учун бўлажак президент сайловларида хавфсизликни таъминлаш масалаларига бағишланган оғзаки брифингни уюштиришни тўхтатиб қўйиш қарорига жавоби бўлди. Энди уларга маълумот фақат ёзма равишда тақдим этилади. Албатта-да, Трампга Путин ёрдамларини яшириш мақсадида, - Байден шундай деб ишонтиряптими? Афсус, Рэтклиффнинг сўзларига кўра, сабаби оддий: махфий маълумотни сизиши, бунинг устига уни бузиб кўратиш хусусияти:\n“Худди шундай брифинглардан бирининг якунланишидан бир неча дақиқадан кейин қатор конгресс аъзолари турли ОАВ вакилларига чиқиб, уларга сиёсий мақсадларда махфийлаштирилган маълумотни сиздирган. <...> Гўёки Россия Хитойга қараганда миллий хавфсизликка катта таҳдид туғдириши ҳақидаги ёлғон тасаввурни яратиш учун. <...> Мен Россия аҳамиятини пасайтирмоқчи эмасман. У миллий хавфсизлигимиз учун жиддий таҳдид туғдиради, аммо Хитой томонидаги таҳдидлар жиддийроқ. Бошқача гапираётганлар шунчаки разведкани ўз мақсадларида сиёсийлаштирмоқда”. Рэтклифф ўзи аслида нима деди? Адам Шиффга ўхшаш демократлар ОАВга фақат Россияга тегишли маълумотни сиздириб, Хитой ҳақидаги маълумотни эътиборсиз қолдириши ҳақида. Бу ерда шунини муҳимки, америка разведкасининг президент сайловларига чет эллик аралашув маълумотларига умуман қай даражада ишониш мумкин. Қизиғи, ҳатто махсус хизматнинг ошкора конгрессменларнинг уларни Трамп билан курашиш учун маълумотлар билан қўрқитишга уринишлари ҳақида гапириши.\nБошқа тарафдан, бу, албатта, катта ютуқ: 2016 йилда Обама маъмуриятининг ўзи махсус хизматларни президентликка номзод Трампнинг “рус алоқалари”га оид “далилларни” сохталаштиришга, кузатув олиб боришга мажбурлаган, энди эса “чуқур давлатнинг” фақат конгресс ва ОАВ ёрдами билан жанговар ҳаракат олиб боришига тўғри келмоқда. Лекин бу ўзгариш креатив даражасига, шундай бўлса ҳам, кам таъсир кўрсатди – яна ҳаммасига Путин айбдор.\nДоимо авж олдиришади: гоҳ март ойида Портлендда Дерек Шовин ичига (Жорж Блейкни ўлдирган, шундан сўнг Black Lives Matter акциялари бошланиб кетган эди), гоҳ август ойида Кеношада –унга ташланган икки нафар “ирқий камситиш ва полиция зўравонликларига қарши кураш курашчилари”ни отиб ташлаган 17 ёшли Кайл Риттенхаусга жойлашади, гоҳ яна Портлендга қайтади. Вашингтон мэри қошидаги комиссиянинг ичига кириб, Америка пойтахтидан Вашингтон ва Жефферсон ҳайкалларни олиб ташлашни (ҳеч бўлмаса қайта кўриб чиқишни) таклиф қилмоқда.\nҲатто тасаввур қилиш қийинки, бу рус низо қўзғатувчилари сайловгача қолган икки ойда яна нималарга қодир.\nҚарабсанки, кейин демократлар ва Байденни айблаш учун Трампга суиқасд уюштиришни саҳналаштиришади. Ёки Оқ уйда ўзини одамини қолдириш учун Байденни гумдон қилишади. Лекин уларнинг қўлидан келмайди: ҳамма биладики, руслар ўлдирмайдиган, балки Кремлга элтувчи из қолдирадиган даҳшатли “Новичок” билан заҳарлашади. Америка сайловларидаги “рус изи” сингари шундай аниқ.


АКТРИСА ЖАМИЛА ҒОФУРОВА: САНЪАТКОРНИНГ ДЎСТИ БЎЛМАЙДИ ... 19.04.2012 05:47\nАктриса Жамила Ғофурова 14 ёшидан кино оламига қизиқиб, "Ўзбекфильм"даги кастингга ўз фотосуратларини топширган ва айнан шу фотосуратлари орқали, фильмларда ролларга чақира бошлашган. У шу тарзда кино оламига кириб келган. Биринчи бўлиб, "Дилхирож" фильмида актриса ва хонанда Севинч Мўминова, ҳамда актёр Алишер Ҳамроевлар билан бирга роль ижро этган. Актрисалик фаолияти билан бирга, "Жанона" гуруҳини тузиб, маълум муддат хонандалик фаолиятини ҳам олиб борган.\nШунингдек, "Девона", "Эгизаклар", "Ниқоб", "Шаббона", "Хиёнат", "Кечиккан ҳаёт", "Узук" каби йигирмадан ортиқ фильмларда турли характердаги образларни яратиш билан биргаликда, аввал Юридик коллежни тамомлаб, сўнг Шарқшунослик институтига ўқишга киришга ва 2011 йилда битиришга ҳам улгурди.\nЎзини театрда ҳам синаб кўриб, ўтган 2011 йил декабр ойида, актриса Саида Раметованинг "Қудажон" спектаклида, келин ролини ижро этди.\nҲозирда Тошкент Давлат Санъат институтининг режиссёрлик бўлимига, иккинчи мутахасисликка топширишга тайёргарлик кўрмоқда.\nОилали, турмуш ўртоғининг исми Шохрух Мирзо ва санъат соҳасига алоқаси йўқ.\nШиринабону исмли қизалоқнинг онаси.\nСаида Вахобова: - Санъат соҳасида биринчи устозингиз?\nЖамила Ғофурова:- Мени санъат соҳасида, актёрлик маҳорати бўйича устозим, бу ўзимнинг онамлар! Чунки, улар Санъат институтини битирганлар. Лекин, болалар ва оила билан бўлиб, ишламаганлар. Биз оилада 5 та фарзандмиз. Онамлар ўзларининг орзуларини, менда кўришни ҳоҳлаганлари учун, менга доим устозлик қилиб ўргатганлар ва ҳалигача ўргатиб келадилар. Вокал бўйича эса, отам Шукур Ғофуров! Ўзбекистонда хизмат кўрсатган артист, ҳозир "Алишер Навоий" номида катта опера ва балет театрида фаолият юритадилар. Вокал бўйича Анваржон Султоновдан ҳам сабоқ олганман.\nСаида Ваҳобова:- Сиз санъат соҳасида актрисалик билан бирга, хонандаликни ҳам бошлаган эдингиз. Лекин, негадир кейин давом эттирмадингиз?\nЖамила Ғофурова:- Давом эттираётган эдим, яхши кетаётган эди. Биринчи ўзим қўшиқ айтдим, кейин гуруҳ тузишни ҳоҳладим. Дугонам Заҳира билан югуриб-чопиб, кастинг қилиб, учта қиздан иборат "Жанона" гуруҳини очдик. Гуруҳни ушлаб туриш қийин эди. Қизларда кўра олмасликлар бўлади-ку, бирин-кетин кимлардир тарафидан айнитишлар бўлди. Яхши чиқаётган эдик, Истиқлол санъат саройида, концертларда чиққандик. Афсус, гуруҳ тарқалиб кетди. Шундан сўнг, мен яна кинога қайтдим. Яна бошлайман дедим, лекин ҳеч кинодан чиқиб, вақт топа олмадим. Чунки, хонандаликда вокал билан шуғулланиш, рақсга бориш керак, биласиз қанча шуғуллансангиз ҳам, вақт етишмайди. Шунинг учун, мана энди қайта киришдим. Янги қўшиғимни ёздик, лекин ҳали номини қўймадик. Клип суратга олишни ўйлаб, клипмейкер Наримон Султонхўжаев билан шу ғоя устида ишламоқдамиз. Энди, бу сафар жуда ҳам қаттиқ киришдим.\nСаида Ваҳобова:- Сиз хонанда Анди билан ҳам қўшиқ куйлаган эдингиз. Лекин, бу негадир сизга машҳурлик келтирмагандек? Бир хиллар бу ҳақида билди, кўпчилик билмади ҳам.\nЖамила Ғофурова:- Хонанда Анди келиши олдидан, шартнома тузилганда, Анди: "дискимни чиқармайсизлар, ҳеч қандай камералар бўлмасин, экранларга ҳам берилмасин" деган. Шунинг учун, бу нарсани умуман дисклари ҳам чиқмаган! Агар дисклари чиққан бўлганда, Ўзбекистонда ҳамма билар эди! Мисол учун, бу нарса, телеэкранларда ҳам берилмади. Андини ўзи бунга рухсат бермаган. Бошидан келишув шундай бўлган. Агар бу нарса айлантирилганда, мен жуда машҳур бўлиб кетишим мумкин эди. Чунки, барибир Анди, бутун Истиқлол санъат саройи тўла одамлар...\nСаида Ваҳобова:- Бу дуэт учун, сиз ростдан ҳам катта маблағ тўлаганмидингиз? Чунки, шундай гаплар ҳам бўлган эди.\nЖамила Ғофурова:- (ҳайрон бўлиб) Йўғ-эй, мен умуман ҳеч қандай маблағ тўламаганман! Ўша ҳомийларни, мен ҳозир ҳатто исмларини ҳам эслолмайман. Анди: "майли учта санъаткор билан дуэт куйлайман" деган, шунда продюссерларнинг ўзлари, мени танлашган! Ўша вақтларда мен суратга тушган "Шаббона" фильмининг вақтлари эди! Жараён қизиқарли бўлган. Улар хонандалар Фаррух Зокировни, Азиза Ниёзметовани ва қизиқарли бўлиши учун, битта актрисадан ҳам бўлсин, деб мени танлашган сабаби, мен ҳам рақс тушиб, қўшиқ айтганман. Улар менга: "қўшиқ борасида овозингиз борми-йўқми, билмаймиз, лекин, рақсингизни фильмларда кўрганмиз! Шунинг учун, рақс тушиб, айтинг" дейишган. Ўшанда мен дуэт айтганимда ҳам, икки минутча мусиқачилари жонли мусиқа чалиб туришган. Мен рақс тушганман. Анча тайёргарлик кўрганман, қўшиқ номи "Рэйҳан" эди.\nСаида Ваҳобова:- Сизни биринчи марта, кўпчилик бош ролларда чиқишингиздан танишган, лекин, кейинчалик негадир иккинчи даражали ролларга ўтиб, сўнг, мана ҳозир яна бош роллардасиз? Бунга сабаб, нимада бўлди?\nЖамила Ғофурова:- (сал ўйланиб) Нима десам экан, мана ҳозир ҳалигача, мени фильмга таклиф қилишганда, режиссёрга ва ролга қарайман. Агар роль яхши ва мақсади бўлса, кичкина роль бўлса ҳам ўйнайман. Мисол учун, режиссёр Аюб Шаҳобиддиновнинг "Кечиккан ҳаёт" фильмини олайлик, мен "бош ролда ким" деб сўрадим. Актриса Дилноза Кубаева, актёр Бобур Йўлдошев, фильм режиссёри Аюб ака Шаҳобиддинов, ҳамма профессионаллар ишлашган, ролимни ҳам ўз дарди бор. Улар мени чақиришди, мен ҳам рад жавобини бермадим. Агар яхши режиссёр бўлса, бош рол ижрочилари яхши бўлса, ролимни ҳам яхши ўша фильмда ўз ўрни бўлса, мен ўша ролни ижро этаман! Мисол учун, шундай таклиф ҳозир ҳам бўлса, мен ўйнайман, ўйнамайман эмас! (сал жилмайиб) Лекин, янги чиқаётган режиссёрлар бўлса, кичкина эпизодларида ўйнай олмайман! Чунки, менга ҳам, "ҳар хил фильмларда ўйнаб ташламанг, катта фильмларда чиқяпсиз", деб айтишади.\nСаида Ваҳобова:- Масалан "Алданган аёл" фильмидаги ролингиз кичик бўлса ҳам, таъсирли. Айниқса, поезддаги эпизод. Суратга олиш жараёни қандай кечган?\nЖамила Ғофурова:- Бу эпизодни жуда қийинчилик билан олганмиз. Қиш вақти, мен юпқа кийимда эдим. Яна пастки тарафдан "ветродуй"да шамол берилган. Шунақа совуқ, мен эса ролга киришим, йиғлашим керак! Яна тепадан пастга сакраганман! Яъни, ўзимни пастга отганман. Пастда нарсалар бўлса ҳам, поезд баланд бўлгани учун, қўрқинчли бўлган!\nСаида Ваҳобова:- Ўтган йили режиссёрликка қўл ураман деган эдингиз, лекин негадир жимлик бўлиб қолди?\nЖамила Ғофурова:- Жимлик эмас! Мана бир ойдан бери кучли тайёргарлик кетяпти. (жилмайиб) Тўғрисини айтсам, буни сир сақлаётган эдик. Комедик мелодрама оляпман. Мен лекин, бош режиссёр эмасман, чунки барибир мени қўлимда бу соҳа бўйича, на дипломим бор, на мен бу йўналишда ўқиганман ва на у, бу режиссёрга шогирдликка тушганман. Шунинг учун, "мен режиссёрман" деб чиқсам, хунук иш бўлади. Худди ўзимни реклама қилиш, ўзимга ҳам мақтаниш бўлиши мумкин. Шунинг учун, фильм бошладим, ғоя меники, сценарийни эса Шоира опа Ғиёсова ёзяптилар. Мен эса у ерда, уларнинг ёнларида ўрганиб, иккинчи режиссёр бўлиб ишлайман. Бош режиссёрликка кимни танлаганимни, ҳозирча айтмайман. (кулади) Уларнинг розиликларини олишим керак. Бир нарсани айтишим мумкин, у киши машҳур режиссёр ҳамда сценарист. Фильмни март ойидан бошлаш ниятидамиз, чунки март ойида табиат чиройли бўлади. Бизга эса барибир табиат керак. Бош ролларда, мен ва яна бир актриса, олдин Сакина тахаллуси билан чиққан қўшиқчи, "Жанона" гуруҳида ҳам бирга ишлаганмиз, исмлари Заҳира Матёқубова. Сўнг, бош қаҳрамон йигит керак, шунда бироз ўйланиб турибмиз.\nСаида Ваҳобова:- Санъат ва оилани баробар олиб бораётган актрисасиз. Бунда сизга қандай қийинчиликлар бўлмоқда?\nЖамила Ғофурова:- Ҳозирда оилавий шароит сабаб, онамлар билан бирга турибман. Лекин, бу дегани, эрим билан ажрашдим дегани эмас! Чунки, қизим катта бўляпти, унга доимий эътибор керак, уни онамларни тарбиясига ишониб топширганман десам ҳам бўлади. Ўзингиз ҳам тушунасиз, доимий суратга олиш ишлари, бу ёқда хонандалик фаолиятини ҳам олиб бормоқчиман, шу тарафлама вақт масаласи, бироз муаммо бўляпти. Ўзим оилада онамларга ёрдам бераман. Ҳозирги вақтда сингилларим ҳам катта бўлишяпти. Укамни мактабига ҳам қарайман. Умуман олганда, оилага ёрдам бераман. Ҳаммаси ҳали ўз ўрнига тушиб кетади, чунки ҳозир сингилларим ҳам ёш. Кино, иш, оила, лекин, мен, мени ёрдамим тегаётганидан, менга Худо бераётганидан, оиламга, онамга ёрдамим тегаётганидан жуда ҳам хурсандман. Қўлимдан ҳеч нима келмайдиган эмас, менга мана шу санъатни Худо берди, санъатимни орқасидан пул топиб, ҳам оилам, ҳам ўзимни эплаяпман. Ҳамма қатори чиройли бўлиб, чиройли яшашга ҳаракат қиляпман.\nСаида Ваҳобова:- Санъат йўлида нималарга риоя қиласиз?\nЖамила Ғофурова:- "Санъаткор бўлиш учун, темирдан тиш керак" дейишади, тўғрисини айтсам, шу гап рост экан! Санъаткорлар барибир кўзга яқин бўлади-ку. У, бу жойга бемалол бориб ўтира олмайсиз. Дарров бир гап чиқади. Уйга кеч келолмайсиз. Минг съёмкадан келсангиз, ҳам "вой, ана кеч келяпти, ярим кечаси келяпти" деб гап бошланади. Мисол учун, сал бемалол кийиниб юра олмайсиз. Одамлар нотўғри ўйлашади! Халқ ичида "кийиб олган кийимини қаранглар" дейишади. Мана бошқалар, тезда ҳоҳлаган кийимини кийиб, чиқиб кетишади. Сиз бўлсангиз, ҳамма нарсани ўйлаб қилишингиз керак! Мисол, мен нормада кийинаман, лекин барибир ўйланиб юрамиз. Айниқса, катта ёшли оналар бор-ку, ўшаларни кўзига ёмон кўриб қолмайлик, деб ҳамма жойда ўзимизга қараб юришга ҳаракат қиламиз. Бундан ташқари съёмкада ишлашнинг ўзи қийин. Ҳамма иш жойи офисга бориб ўтиради, мисол учун, врачлар касалхонага, ўқитувчилар мактабига, бизни бўлса битта аниқ жойимиз йўқ-де. (жилмайиб) Ҳар хил жойда юрамиз, кўчаларда ҳам съёмка қиламиз, қорларда, совуқларда съёмка қиламиз, қийин.\nСаида Ваҳобова:- Фильмни суратга олиш жараёнида режиссёр назоратига муносабатингиз? Баъзи режиссёрлар, актёрларни сценарийдаги ролига бошқа сўзларни қўшишига қаршилик қиладилар...\nЖамила Ғофурова:- Режиссёрларнинг назорати тўғри назаримда, чунки улар нима керак, нима керак эмас, яхши билишади, агар тажрибали режиссёр бўлса, албатта! Ўзи режиссёрларимиз ҳар хил, бир хиллари, "мен мана бунақа сал ўзгартириб ўйнай" десангиз кўнади, бир хиллари "йўқ борини қилиб беринг" дейди. Шунинг учун, режиссёрга қараб ишлаймиз. Мен шу ҳақида, бир нарсани айтиб ўтмоқчиман. Ўзим роль ижро этган фильмларнинг баъзиларига ўзим овоз берганман. Масалан, "Девона", "Омад" каби фильмлар, лекин улардаги ролларим бироз кичикроқ эди. Лекин, мана яқинда, "Бахт сароблари" деган бир катта фильмда, бошидан охиригача ўзим, бир аёлни учта ёшлик даврини, яъни 20-30-40 ёшларни ўйнаганман! Февраль ойида катта экранларга чиқади. Шу фильмга бошидан охиригача, тўлиқ ўзим дубляжда ўзим овоз бердим. Бу ерда уч хил ёшда, учта овоз қилиш керак эди. Ундан олдин сценарийда йўқ гапларни ҳам гапириб юбораверардим. Бир хилларида "ўзим дубляж қилмайман-ку, барибир", дердим (кулади). Режиссёр "Жамила сценарийда борини гапиринг, эртага бизлар дубляжда қийналамиз" дерди. Энди, бир хил гапларни эсдан чиқариб қўясиз, ёки шошилинчда ўқимаган бўласиз, тез-тез қарардим-де, айтиб юбораверардим. Мана энди ўзим тўлиқ дубляж қилдим, шунақа қийин экан! Шунинг учун, энди фақат сценарийга қараб ишлайман, чунки дубляжда қандай қийинчилик эканлигини билдим!\nСаида Ваҳобова:- Қайси режиссёрлар билан ишлаш қийин кечган?\nЖамила Ғофурова:- Мен энди катта режиссёрлар билан ҳам ишлаганман. Масалан, режиссёр Собир Назармуҳамедов жуда кучли ижодкор, уларнинг ҳамма фильмлари чет эл фестивалларига борган, у ердан совринли ўринларни олиб келган. Чунки, мен катта режиссёрлар Собир ака Назармуҳамедов, Мелис ака Абзалов, Санжар Бобоев, Ориф ака Йўлдошевларнинг бир нечталаб фильмларида суратга тушганман. Шунинг учун ҳозирги пайтда чиқаётган ёш режиссёрлар билан ишлаш қийин эмас, назаримда. Чунки, ҳамма режиссёр билан қандай муомала қилишни, ким билан қандай гаплашиш кераклигини билиб оласиз.\nСаида Ваҳобова:- Фильмдан олдин, ёки суратга олиш жараёнида, ҳеч режиссёрларга шарт қўйганмисиз?\nЖамила Ғофурова:- Йўқ. Ҳеч қачон шарт қўймаганман! Мени режиссёрлар фильмга чиқиришади. Суратга олиш ишлари бошлангач, мана ролларимизни ўйнаяпмиз, суратга олиш гуруҳидагилар, мени билмаган актриса, актёр, режиссёрлар: "вой, мен сизни бунақа деб ўйламаган эдим, мен ана келади, ўзича "звезда", бунақа қилади, унақа қилади, деб ўйлагандим. Сиз умуман ундай эмас экансиз, индамай ўтириб, ҳамма билан гаплашиб, киришиб кетаверар экансиз, муомалали, камтар экансиз" дейишади. Мен режиссёрларга ундай шартлар қўйиб, ундай ишлар қила олмайман. (кулади) Билмадим, нимагадир, менда унақа одат йўқ! Мен ўзи шу нарсани, яъни актёр ёки актрисаларни шарт қўйишини ҳеч тушуна олмайман. Режиссёр сценарий ёзади ёки сценаристга ёздиради. Мисол учун, фильмнинг энг нозик жойи, ўша маълум бир эпизоддадир балки, айнан актриса қилиб беришни ҳоҳламаган ўша жойида! Режиссёр шу нарсани мўлжаллаб, ўша сценарийни ёзгандир, ёки ёздиргандир? Мана шу нарсадан, мана бу нарсани чиқазиб бераман дегандир? Уни ҳам тушуниш керак. "Бу нарсани киймайман, менга бу тўғри келмайди" деган актрисаларни ҳам кўп кўрганман. (ҳайронлик билан) Унда актриса бўлмаслик керак эди. Актриса ҳар доим ҳам, ўзи ҳоҳлаган кийимни кийиб, ўзи ҳоҳлаган кўринишда чиқмайди-ку! "Бўлмаса, актриса бўлмасдан, уйингда совчи кутиб ўтир" деган бўлардим. Мен унақаларни тушунмайман. Актриса, ҳамма ролни ўйнай олиши керак. Рол-ку бу! Тушуниш керак. Йўқ, бўлмаса бошидан рози бўлмаслик керак.\nСаида Ваҳобова:- Кимдир сизни ҳаётда ҳам назорат қиладими? Қанақа назоратдан чарчагансиз?\nЖамила Ғофурова:- Мен ҳозир 27 ёш бўлсам ҳам, тўғриси ҳалигача онамларни назоратлари бўйича юраман. Менга қолса, ўзим мана бу макияжлар, гримлардан чарчаганман тўғриси. Ҳар куни грим. Грим эса юзни бузади. Тоналныйлар қилишлар, айниқса "Бахт сароблари" фильмида, 40 ёшли аёл қиёфасини чиқариш учун грим, юзимга ажинлар қилишди, юзим даҳшат бўлди. Мен ўзим грим қилишдан чарчаганман! (самимий) Ким нима деса десин, деб бўянмасдан юрсам эди... Йўқ! Шундоқ бўянмасдан, кўчага чиқиб кетаётганимда онам "қани орқангга қайт, юзингга бирор нима сур, жуда борса қошингга қора қалам сур" дейдилар. "Бунақа кўринишда чиқма. Чунки, ҳамма сени кўрган, барибир телевизорда чиройли кўринишда чиқасан, ҳаётда бунақа бўянмасдан, ўзингга қарамасдан юрмагин, бор кийимингни тўғрила" деб айтадилар. Мен "бир пасга чиқяпман, ҳозир уйга қайтиб кираман-ку" десам ҳам, "йўқ барибир одамлар кўради" дейдилар. "Унақа қилмагин, бир хил юргин, семириб кетяпсан" деб тергайдилар. "Қанақасига семираман, ўзи озиб кетяпман-ку ая", десам "йўқ семириб кетяпсан, нон ейишни йиғиштир, ойнага қараб 2-3 соат ўйна, актрисалик фақат кинога бориб, ўйнаб келиш эмас! Ўзингни устида ҳам ишлаш, қадди-қоматни устида ҳам ишлаш керак, ёки шу 1-2 йил ичида, ҳамма нарсани тугатмоқчимисан?" дейдилар. "Агар яна 7-8 йил, ўзи умуман 40 ёшгача, ўзингни сақласанг бу фақат ўзинга яхши! Агар ўзингга қарамай юрсанг, бор кинода ўйнаб юравер, лекин, тез орада 1-2 йилдан кейин опани, онани, холани ўйнайсан. Вақтлидан шундай бўлмаслиги учун, ўзингга қара, нима қўлингга тушиб қолса, юзингга сур, мисол учун қатиқ сур" дейдилар. Мана ўзлари ҳам, ҳалигача 50 ёшга кирган бўлсалар, юзларига бодрингми, қатиқми сурадилар, парвариш қиладилар. Мен ҳам шу нарсаларни онамдан ўрганганман. Онам мени ҳалигача назорат қиладилар. Бир хилги вақт, жаҳлим ҳам чиқиб, уларга "битта болам бор-ку энди, нимага менга ўргатаверасиз?" десам (кулиб) "ўзингга қарашни билмаганингдан кейин ўргатаман-де" дейдилар. Онам мени дунёдаги энг яқин инсоним!\nСаида Ваҳобова:- Сиз ўзингизни характерингизни, қайси асар ёки фильм қаҳрамонига ўхшата оласиз, ёки ўхшайди деб ўйлайсиз?\nЖамила Ғофурова:- Биз энди оилада кўпчилик турамиз. Иш, менга мисол учун, ортмайди. Бир хилларида, съёмкадан чарчаб келганимда, "вой, яхши бўлди овқат пишишига келибман, қўлимни ювиб чиққунимча, менга ҳам сузиб беринглар," десам, онам: "бор ўзинг сузиб чиқ" дейдилар, "вой, мен чарчаб келдим" десам, ўшанда онам: "сен Қимматсан! Қиммат!" дейдилар! (кулади) Мен эса: "Йўқ Золушкаман!" дейман. Мен, "шунча одам, иккита ёшгина синглим, келинойим, жиянларим турганда, овқат сузиш менга уят бўлмайдими" дейман. (кулади)\nСаида Ваҳобова:- Кинода кўплаб роллар ижро этдингиз. Қандай ролни ҳали ижро этмадим, деб ҳисоблайсиз?\nЖамила Ғофурова:- Ўзим орзу қилган ролни ҳали ўйнаганим йўқ. Шу сабабли ҳам, ўзим фильм олмоқчиман. Шўх қизни ролини ўйнагим келганди. (жилмайиб) Қарасам ҳеч шундай роль чиқмаяпти.\nакаси Зоҳид билан\nСаида Ваҳобова:- Орзуларингизни неча фоизи амалга ошди, деб ўйлайсиз?\nЖамила Ғофурова:- Бундоқ ўйлаб қаралса, ўзимни жуда ҳам омадли ва бахтли қиз, деб ҳисоблайман. (самимий) Кўз тегмасин... Чунки, ҳалигача синфдошлар билан учрашувга борсак, "Жами, барибир ниятингга етдинг-а" дейишади. Ўшанда, мактабда ўқиб юрган пайтлар, ҳазиллашиб "ҳали машҳур бўлиб кетаман, киноларимга таклифнома сўраб юрасизлар" дердим. (кулади) Шуларни айтишади, "айтганингни қилдинг" дейишади. Мисол учун, мен санъат институтида ўқимадим. Ҳозир Санъат институтида ўқиган қизлар, неччи йил ўқиб, бош ролни ўйнашни, халққа танилишни орзу қилишади. Бу эса, Худони менга меҳрибончилиги, деб ўйлайман. Чунки, ёшликда орзу қилган нарсаларим амалга ошган! Ёшликда "пишный" кўйлак кийишни ҳоҳлардик, мени онамлар йўлга қатнардилар, мисол учун, 15-20 кун, ой дейлик, ҳар ойда мени шундай янги кўйлагим бўларди. Этаклари чиройли, Золушканинг кўйлаги бўлади-ку, шунақа кўйлакларим бўларди. Кейин катта бўлдим, юрист бўламан деб, Юридик коллежга ўқишга кирдим, у ерни ўқиб битирдим. Кейин тил ўрганишим керак, чет эл киноларида ҳам ўйнаш ниятларим бор, деб Шарқшунослик институтига, араб тилига ўқишга кириб, уни ҳам битирдим. Худога шукр, ота-онам, ҳамма уйдагилар соғ-саломат. Мени тушунадиган, яхши турмуш ўртоғим бўлсин, дердим, бу ҳам бўлди. (жилмайиб) Фарзандим ҳам бор. Кўчада ҳамма танисин, исм-фамилиям билан чақиришсин дегандим, худди шунақа бўлди. Билмадим, секин-секин ҳамма орзуларимга етишяпман! Орзуни биласиз, 90 ёшда ҳам келаверади. Орзулар ҳеч қачон тугамайди! Ҳеч қачон бўлмагандан кўра кеч бўлса ҳам, бўлгани яхши. Яна бир-иккита орзуларим бор. Бу ҳам бўлса, ўзимнинг яккахон концертларимни, ҳамма қўшиққа ҳар хил кўринишлар қилиб, рақслар қўйиб берсам, дейман. Бу ҳам бўлиб қолар. Мана энди шунга ҳам ҳаракат қиляпман.\nСаида Ваҳобова:- Мисол учун, дейлик актрисаликдан ташқари, яна қайси касбни яхши олиб кетаман деб ўйлайсиз?\nЖамила Ғофурова:- (ўйланиб) Шифокор бўла олмайман, буни дарҳол айтаман. Чунки, қондан қўрқаман! Ўқитувчи ҳам бўла олмайман. Чунки, қизимни ҳам онамга, "ўзингиз тарбиялаб, ўзингиз қараб беринг" деб топширганман. Мен ўзим айтганини қилавериб, эркатой қилиб юборишим мумкин, деб ўйлайман. Агар ўқитувчи бўлсангиз ҳам, болани айтганини қилишингиз керак эмас. (кулиб) Менимча актрисаликдан бошқа иш қила олмайман, агар хонандаликни ҳисобга олмаса.\nСаида Ваҳобова: - Аёл кишини машина ҳайдашига ва умуман рулда эканлигига муносабатингиз? Чунки мана ўзингиз ҳам машина ҳайдар экансиз.\nЖамила Ғофурова: - Бунга яхши муносабатдаман, ўзим ҳам 5-6 йилдан буён машина ҳайдайман. Эътибор қилсангиз, аварияларнинг ярмидан кўпи, эркак ҳайдовчилар томонидан бўлади. Аёллар машинани асраб-авайлаб ҳайдашади, эътиборли бўлишади, деб ўйлайман. Аёл кишига машина ҳайдаш ярашади, деган фикрдаман.\nСаида Ваҳобова:- Фарзандингиз тарбиясида нималарга аҳамият берасиз?\nЖамила Ғофурова:- (ўйланиб) Ҳали унақа нарсани ўйламаганман. Ҳозирги кунда унга ҳамма нарса мумкин, ахир ҳали икки ёшга тўлмаган чақалоқ-ку.\nСаида Ваҳобова:- Кунига мисол учун, қанча соат фарзандингиз билан бирга бўласиз?\nЖамила Ғофурова:- Шунақа кунлар бўлади, кечқурун кеч келаман, эрталаб яна вақтли туриб кетаман. Шунинг учун, боламни юрганини, 2-3 кунлаб кўрмаган кунларим ҳам бўлади. Лекин, доим бирга ухлаймиз. Бир хилги вақтлар боламни жуда соғиниб кетаман ва у бу жойга бориб, ўйнатиб келай, дейман. Бўш вақтим бўлди дегунча, фақат қизим билан ўтказаман! Қаерга борсам, ўзим билан олиб кетишга ҳаракат қиламан. Машинага ўтказаман, ўзим билан олиб кетаман. Шунча соат деб, аниқ айта олмайман, чунки менда ҳар доим ҳар хил, бир хил режимда ишламайман.\nСаида Ваҳобова:- Вақти келиб, қизингиз ҳам сизнинг касбингизни танламоқчи бўлса, рози бўлармидингиз?\nЖамила Ғофурова:- (ўйланиб) Агар ўша нарсани қўлидан келишини кўрсам! Битта чиқиб, кейин йўқ бўлиб кетадиган актрисаларданмас, чиндан қўлидан келишини кўрсам, "хўп" дейишим мумкин. Лекин... энди бу билан санъаткор бўлиш ёмон, қийин, демоқчи эмасман. Мени ҳам ўзимни орзуларим бор, барибир. Қизим бошқача бўлишини, бошқа касб эгаси бўлишини ҳоҳлайман. Энди, буни ҳозир айта олмайман. Мисол учун, ўзимни касбимнинг қийинчиликларини айтишим тўғри келмайди. Тўғрисини айтсам осон эмас, актрисалик касби қийин! Бундоқ олиб қараса, аёл кишига бунақа тинимсиз ишлаш, кечқурун кеч келиш, оилага ҳам тўғри келмайди. Эрингиз ишдан вақтли келади, сиз эса кеч келасиз. Уйда иссиқ овқат қилинмаган бўлади. Ўша тарафларини ҳам ҳоҳламайман. Мен қизимни Худо ҳоҳласа, катта бўлиши билан яхши жойга узатгим келади.\nСаида Ваҳобова:- Сиз ўзингиз, онангизни орзулари учун ҳам актрисаликни танлаганмисиз?\nЖамила Ғофурова:- Ҳа, мени онам доим ёшлигимда, "мана болалар, оила деб, санъаткор ҳам бўла олмадим" дердилар. Чунки онам шунақа чиройли бўлганлар, умуман макияжларсиз, табиий гўзал бўлганлар. Ўшанда "шунча гўзаллигим ўтиб кетди, мана кетма-кет фарзанд кўрдим" дердилар. Шуларни эшитиб келганман-де. Қанақадир онамни орзуларини амалга оширгим келган, кейин улар ҳам шуни ҳоҳлаганлар. Уларни кўзларига кўзим тушса, улар менга бошқача қарайдилар. Премьераларга ҳам борганларида, ўтирган 2000 та одамларнинг орасидан, фақат улар менга кўриниб турадилар. Онам, "мен сенга қараб, ўзимни тассаввур қиламан. Чунки, мен ҳамма мендан дасхат олишини, расмларга тушишини ҳоҳлардим" - дейдилар. Қаерга борсак, "майлими сиз билан расмга тушиб олсак, ёки дасхат қўйиб беринг" дейишади. Шунда онамлар қараб турадилар, "Вой, Жамила шу нарсаларни мен ҳоҳлагандим, шунинг учун шунча йил ўқигандим, лекин, сизлар бор эдингиз, оила, болалар билан қанақа қийинчиликда ўқидим, лекин, қара сен актриса бўлиб кетдинг-а" дейдилар. Мен эса, онамларга қараганимда, ўзимни кўраман, уларни жуда яхши кўраман. Ўзимни онам билан кўраман, тўғрисини айтсам, онамсиз, ўзимни тассаввур қила олмайман!\nСаида Ваҳобова:- Аёлларда йўқ қайси хислат, менда бор деб ўйлайсиз?\nЖамила Ғофурова:- (ўйланиб) Билмадим. (жилмайиб) Мен дунёга бошқача кўз билан қарайман. Буни тушунтириб бера олмайман.\nСаида Ваҳобова:- Санъаткор билан санъаткор дўстлиги ҳақида фикрларингиз?\nЖамила Ғофурова:- Санъаткор билан санъаткор дўст бўлмайди! Мен бу гапни охиригача айтаман. Лекин, мен буни балки ёшлик қилиб нотўғри айтаётгандирман. Бу гапимни катталар эшитиб, балки нотўғри дейишар, билмайман. Ҳозирги фикрим, бу балки, 10 йилдан кейин, "мен нега бунақа дедим" дерман балки? Буни билмайман. Санъаткор билан санъаткор, ҳеч қачон дўст бўлмаслигини ўзим билганман ва билиб келяпман ҳам. Мени дугоналарим бор, лекин улар санъаткор эмас. Мени яқин дугоналарим, ўзимнинг синфдошим Наргиза, дугонам Мадина, ҳамда Элеонора бор. Уччаласи ҳам оилали. Улар билан телефонда гаплашамиз. Дардларимни айтаман, улар ҳам айтишади, кунларини яхшими ёмонми, ҳаммасини гаплашамиз. Ҳамма ичимиздагиларни, бир-биримизга айтамиз, умуман сиримиз йўқ! Лекин, сиримни санъаткор ўртоқларимдан яшираман. Улардан танқидлар эшитаман, нормаль қарайман. Дўстлик бор, умуман йўқ эмас! Тўғриси дўстликка ишонаман, дўстлик бор. Лекин, санъаткор билан санъаткорни ҳақиқий дўстлигига ишонмайман.\nСаида Ваҳобова:- Сўнг марта қачон йиғлаганингизни эслай оласизми?\nЖамила Ғофурова:- (кулиб) Бир хилларида ҳеч кимга билдирмасдан, хурсандчиликдан ҳам йиғлаб юбораман.\nСаида Ваҳобова:- Мисол учун, ўзингиз танимаган, билмаган одамингизга ҳам ёрдам беришингиз мумкинми?\nЖамила Ғофурова:- Қўлимдан келса ёрдамимни бераман. Агар келмаса, узр мен бундай қила олмайман, дейман. Хафа бўлмагин, деб айтаман.\nСаида Ваҳобова:- Қанақадир бир муаммога дуч келиб қолсангиз? Ким билан ҳал қиласиз? Оила аъзоларингиз билан ёки бир ўзингиз?\nЖамила Ғофурова:- Йўқ, бир ўзим умуман ҳал қила олмайман. Фақат яқинларим, дугоналарим, онам билан, мана шундай яқин инсонларим билан ҳал қиламан.\nСаида Ваҳобова:- Бегона одам билан суҳбатлашганингизда, биринчи нимасига эътибор берасиз?\nЖамила Ғофурова:- (ўйланиб) Дунё қарашига. Агар дунёқараши сал меникига яқин бўлса, ишониб астойдил суҳбат қиламан. Сал бошқачароқлигини, эртага у одам мени гапирган гапларимни нотўғри талқин қилишини сезиб қолсам, гаплашишимни ўзгартираман. Худди у каби гаплашаман.\nСаида Ваҳобова:- Мана сиз санъатда анчадан бери фаолият юритяпсиз. Санъат сиз учун нима? Қизиқишми, касбми ёки даромад манбаими?\nЖамила Ғофурова:- Биринчи кириб келган вақтимда, бошқача қизиқиш бўлган, (жилмайиб) буни тушунтириб бера олмайман. Ҳозир энди ишга боргандек бораман. Лекин, ҳозир ҳам санъатни жуда яхши кўраман, санъатга қизиқишларим кучли. Менда шундай кунлар ҳам бўлган. Мени яхши кўриб, ёқтириб юрган, менга тўғри келадиган инсон: "Санъатни танлайсизми, мени танлайсизми? Мени танласангиз тўй қиламиз" деган. Шунақа инсонлар бир нечта бўлган. Ҳаммаси, оиласи ҳам, ўзи ҳам яхши, тарбияли, чиройли келишган йигитлар эди. Мен эса санъатни танлаганман. Мен ўзимча шунчаки санъатни танлайман деганман, чунки гапимга кўнади, мени тушунади, кейин ҳаммаси яхши бўлиб кетади, деб ўйлаганман. Йўқ, орамиз узоқлашиб кетган, рози бўлишмаган. Лекин, бундан пушаймондамасман! Афсусланмайман ҳам! Чунки, мана ҳозир оилам бор, турмуш ўртоғим ҳам яхши, мени тушунади. Ижодим ҳам кетяпти, шундай қилса ҳам бўлар экан-ку! Бу санъат дегани, ёмон одамлар ишлайди, дегани эмас-ку! Бу ҳам битта касб, маҳорат! Бу Худо тарафлама берилади! Ҳаммага ҳам берилмайди, ахир.\nСаида Ваҳобова:- Сиз ўзи умуман, "Санъатни ёки мени танла", "Аёл киши оилани танлаши керак" деган фикрга қандай қарайсиз?\nЖамила Ғофурова:- (ўйланиб, жиддий) Одамзод орзу билан, орзусига интилиб яшайди. Рамзий маънода, зиналардан қийналиб чиқади. Мисол учун, мен ҳам санъатга осонликча кириб келмаганман! Ҳеч ким менга, бир катта ролни шунчаки бериб қўймаган ва мен ўша билан "звезда" бўлиб кетганим ҳам йўқ. Санъатда фаолиятни секин-секин, меҳнат билан бошлаганман. Тўғрисини айтсам, 14 ёшимдан "Ўзбекфильм"га қатнаганман, кастинглардан ўта олмаганман. Чунки, мен жуда ҳам семиз қиз бўлганман. Тассавур ҳам қила олмайсиз. У пайтимда тушган суратларимни беришга ҳам уяламан. (кулади) Одам танимайди ҳам! Ўзгариш учун, ўзимни устимда қанақа ишлаганман! Бир йиллаб нон емаганман, қанча тайёргарлик қилганман. Шунча қийинчиликлар билан чиққанда, эркак киши тушунмай, "йўқ, мени танлайсан, ўтир уйда" деса? Мен: "Кечирасиз, мен осонликча чиқмадим. Мана кўринг ишимни, санъатни ҳеч қандай ёмон тарафи йўқ. Халқни ҳурматидамиз. Мени танла, ёки санъатни дейиш, менимча нотўғри", деб айтаман.\nСаида Ваҳобова:- Шу кунгача нечта фильмда суратга тушдингиз?\nЖамила Ғофурова:- 25 тача.\nСаида Ваҳобова:- Ролларингиз ичида ўзингиз учун энг яқини қайси бўлган? Нима учун?\nЖамила Ғофурова:- "Шаббона". Унинг қувноқ характери менга яқин.\nСаида Ваҳобова:- Биринчи машинангиз ва неча ёшдан буён машина ҳайдайсиз?\nЖамила Ғофурова:- Биринчи машинам нексия, ҳозиргиси ласетти. 21 ёшимдан бери машина ҳайдайман.\nСаида Ваҳобова:- Фарзандингизнинг тили чиққанда биринчи айтган сўзи?\nЖамила Ғофурова:- (Онасига телефон қилиб сўради ва кейин жавоб қайтарди) "Ая" деган экан. (хижолат бўлиб) Айтдим-ку, боламни онамларни тарбиясига ишониб топширганман.\nСаида Ваҳобова:- Сиз ёқтирмайдиган таом?\nЖамила Ғофурова:- Йўқ\nСаида Ваҳобова:- Хиёнатга дуч келганмисиз?\nЖамила Ғофурова:- Дугоналар тарафлама ҳа.\nСаида Ваҳобова:- Ёқтирган қўшиғингиз? Нима учун?\nЖамила Ғофурова:- Араб қўшиқлари ёқади. Кайфиятни кўтаради.\nСаида Ваҳобова:- Агар дунёда муҳаббат бўлмаса... жумлани давом эттиринг.\nЖамила Ғофурова:- (кулиб) Даҳшат бўлади!\nСаида Ваҳобова:- Онангизга қайси одатингиз ёқмайди?\nЖамила Ғофурова:- Бўянмай, пардоз қилмай кўчага чиқишим.\nСаида Ваҳобова:- Турмуш ўртоғингиз билан қандай танишгансиз ва актрисалик касбингизга қандай қараган?\nЖамила Ғофурова:- Кафеда бир танишимиз орқали танишганман. Севишиб турмуш қурганмиз. Касбимга яхши қараган, қарши бўлмаган. Энг муҳими, касбимни тушунган.\nСаида Ваҳобова:- Турмуш ўртоғингизнинг энг биринчи совғаси?\nЖамила Ғофурова:- (кулиб) Торт ва гул. Онамнинг туғилган кунларида... Онамлар билан ўшанда таништирганман.\nСаида Ваҳобова:- Турмуш ўртоғингизни сиз ёқтирмайдиган одати ва сизни уларга ёқмайдиган одатингиз?\nЖамила Ғофурова:- (кулиб) Мен ўзим ҳали ундай одатларини топа олганим йўқ! Улар билдирмайдилар.\nСаида Ваҳобова:- Фарзандингиз исмини ким қўйган?\nЖамила Ғофурова:- Онамлар қўйганлар.\n"Тасвир" газетаси 8 март (2012) №10 сонида


Oxus Gold Ўзбекистонга қарши халқаро маҳкамада ютиб чиқишига "ишончи комил" - BBC O'zbek\nOxus Gold Ўзбекистонга қарши халқаро маҳкамада ютиб чиқишига "ишончи комил"\nImage caption Амантайтаудан 24 миллион унция олтин ва 480 миллион унция кумуш қазиб олиш мумкинлиги аниқланган\nБританиядаги Oxus Gold олтин ишлаб чиқариш ширкати Ўзбекистон ҳукуматини ноқонуний амалларда айблаб чиққан.\n"Ўзбекистон ҳукумати мамлакатдаги йирик хорижий сармоядор ҳақида ёлғон ва нотўғри таассурот қолдирадиган баёнотлар тарқатди", дейилади британ ширкати баёнотида.\nOxus Gold баёнотига кўра, Ўзбекистондаги кўп йиллик муваффақиятли фаолиятидан кейин ширкат Ўзбекистон ҳукуматининг ресурсларни давлат ихтиёрига ўтқазиш ҳаракати нишонига айланган.\nБи-би-си Oxus Gold ширкати адвокати Роберт Амстердамдан ўзбек ҳукуматининг қўшма корхонани ликвидация қилиш қарорининг сабаби ва ҳукумат мақсади нима бўлганини сўраган.\nАмстердам: Ўзбекистонда юз бераётган жуда кўп ҳодисаларнинг асл сабаби ҳақида фақат тахмин қилишингиз мумкин, холос. Чунки Ўзбекистон қонунлар ишламайдиган мамлакат. Ҳозир жаҳон бозоридаги олтиннинг нархи тарихий жиҳатдан олганда ҳам жуда баланд. Ана шу нарса асл сабаб бўлиши мумкин. Ҳозир Ўзбекистонда мол-мулки ноқонуний равишда яна давлат тасарруфига қайтариб ўтказилган хорижий ширкатлар сони жуда кўп. Ўзбекистонда демократия ҳам йўқ, жавобгарлик ҳам йўқ. Шунинг учун фақат тахмин билдириш мумкин.\nБи-би-си: "Амантайтау Голдфилдс" ҳиссаларининг 50 фоизи Оксус Голдга тегишли. Ҳозир ана шу 50 фоизлик акциялар қиймати қанчага баҳоланади?\nАмстердам: Бу ҳиссаларнинг қиймати Ўзбек ҳукуматининг буйруғи натижасида паст қилиб баҳоланган. Нарх-наволар ҳақида ҳозир маълумотим бўлмаганидан мен бу ҳақда бир нарса демоқчи эмасман.\nБи-би-си: Унда бугун "Амантайтау Голдфилдс" қўшма корхонасининг қиймати қанчага баҳоланаяпти?\nАмстердам: Ҳамон у жуда катта қийматга эга ширкат. Олтиннинг баҳоси ҳали ҳам баланд бўлиб турар экан, бу ширкат баҳоси ҳам юқори бўлади.\nБи-би-си: Биламизки, шу йил январ-феврал ойларида Оксус билан ўзбек расмийлари Оксусга тегишли акцияларни ўзбек томонига сотиш юзасидан музокаралар ўтказди. Ўша музокаралар пайти ўзбек тарафи Оксусга акциялари учун қанча баҳо таклиф қилишган?\nОлтиннинг баҳоси ҳали ҳам баланд бўлиб турар экан, бу ширкат баҳоси ҳам юқори бўлади.\nАмстердам: Улар ҳеч қанақа таклифни ўртага ташламадилар. Нега ўзбек томони бирор баҳо таклиф қилишмагани сабабини мен билмайман. Агар Оксусга мақбул бир баҳо таклиф этилганида биз буни қабул қилган бўлар эдик.\nБи-би-си: Шу кунларда Ўзбекистон Ташқи Ишлар Вазири ўринбосари Оксусга солиқ ва божхона тўловларидан озод қилинган фурсат берилгани ҳақида айтди. Бу муддат қайси йилларни ўз ичига олган?\nАмстердам: Бу Ўзбекистон ҳукумати тарафидан 10 йиллик муддатга кафолатланган солиқ ва божхона имтиёзлари эди. Аммо, ҳукумат ваъда берган муддат тугамасидан ва Оксус томонини огоҳлантирилмасдан туриб, ўз шартларни ўзгартирган. Шундай экан, Ўзбекистон ҳукумати Оксус билан имзолаган шартномасини бузган.\nБи-би-си: Оксус билан битимда кўзда тутилган 10 йиллик муддат қачон бошланган?\nАмстердам: Шартномада 10 йиллик муддат белгиланган. Бу шартнома 2000 йилдан бошланган ва ўша йилни ҳам ўз ичига олган. Аммо, битим шартлари 2006 йилда бекор қилинган.\nБи-би-си: Сиз ўзингизнинг интервьюнгизда ўзбек расмийлари Оксусга пўписа қилиб, овозимизни ўчиришни кўзлаяпти, аммо биз бунга йўл қўймаймиз, биз бунга қарши курашамиз, дегансиз. Бунда нимани назарда тутгансиз?\nАмстердам: Биз уларни арбитраж маҳкамасига тортиш қобилиятига эгамиз. Ва шундай қиламиз. Биз ўзбек ҳукуматининг куни-кеча қилганидек, ёлғон ва асоссиз баёнотларига албатта муносиб жавоб қайтарамиз.\nБи-би-си: Сиз ҳали ҳам масаланинг маҳкамасиз ҳал этилишига умид қилаяпсизми?\nАмстердам: Биз музокара қилишни истаймиз. Биз ҳиссадорларнинг мол-мулкини муносиб тақдим этиш учун конструктив иш юритишни хоҳлаймиз. Бу нарса ўзбек расмийларига боғлиқ.\nБи-би-си: Сиз ўзбек томони билан мулоқот қилиб турибсизми?\nАмстердам: Биз бунга ҳаракат қилаяпмиз, аммо муносиб бир жавоб олганимиз йўқ.\nБи-би-си: Сиз агар бу можарони халқаро маҳкамага олиб чиқишга қарор қилсангиз, жараён қачон бошланиши мумкин?\nАмстердам: Биз жараённи июн ойида бошлаймиз. Оксус ширкати ўзининг кўзлаган мақсадига эршишига ишончи комил.


Мактабнинг методик кенгаши вазифалари низомда мустаҳкамланди | NORMA.UZ\nМактабнинг методик кенгаши вазифалари низомда мустаҳкамланди\nХалқ таълими вазирининг буйруғи (Адлия вазирлиги томонидан 2016 йил 3 майда 2781-сон билан рўйхатдан ўтказилган) билан Умумий ўрта таълим муассасасининг методик кенгаши тўғрисидаги намунавий низом тасдиқланди.\nНизом талаблари барча умумтаълим муассасаларига нисбатан татбиқ этилади.\nБелгиланишича, методик кенгаш умумтаълим муассасасининг таълим, методик ва инновацион фаолиятини таъминлаш юзасидан методик хизматни амалга оширадиган жамоавий орган ҳисобланади. Методик кенгаш умумтаълим муассасасининг педагогик кенгашига бўйсунади ва ўз фаолиятини педагогик кенгаш қарорларини бажаришга йўналтиради.\nҲужжатда методик кенгашнинг мақсади ва асосий вазифалари, ҳуқуқ ва мажбуриятлари батафсил қайд этилган.\nМетодик кенгаш умумтаълим муассасаси директорининг буйруғи билан педагог ходимлар сони ва ўқувчилар контингентидан келиб чиқиб 5-15 кишидан иборат таркибда шакллантирилади. Методик кенгаш аъзолигига умумтаълим муассасаси директорининг ўринбосарлари, услубий бирлашмалар раҳбарлари, олий, биринчи ва иккинчи тоифали ўқитувчилар киритилади. Методик кенгаш йиғилишлари ҳар чоракда камида 2 марта ўтказилади.\nМетодик кенгашда унинг фаолиятига оид қуйидаги ҳужжатлар бўлиши лозим:\nумумтаълим муассасаси директорининг методик кенгаш тўғрисидаги низом ва унинг таркибини тасдиқлаш тўғрисидаги буйруғи;\nметодик кенгашнинг тасдиқланган иш режаси;\nпедагог ходимлар ва уларнинг методик ишлари ҳақида маълумотлар йиғмажилди;\nпедагог ходимлар томонидан ташкил этиладиган очиқ дарс машғулотлари ва тарбиявий соатлар жадваллари;\nфан олимпиадалари, танловлар ва мусобақаларни ўтказиш режа-жадвали;\nуслубий бирлашмаларнинг ҳисоботлари;\nметодик кенгашда муҳокама қилинган масалалар юзасидан таҳлилий материаллар.\nМетодик кенгаш ҳужжатлари кенгашда 3 йил мобайнида сақланади ва тегишли архивга топширилади.\nБуйруқ Ўзбекистон Республикаси қонун ҳужжатлари тўпламининг 2016 йил 10 майдаги 18-сонида расмий эълон қилинган кундан эътиборан кучга кирди.


«Солиқ ва божхона хабарлари» газетасининг 2021 йил 26 январь 04-сони - Gazeta.Norma.uz\n«Солиқ ва божхона хабарлари», №04, 2021й. 26 январь\nДавлат божхона хизмати органлари ходимлари куни – 26 январь\nХизмат залворини ҳис этиб…\nДавлат божхона қўмитасининг Божхона институтида «Ватанга қасамёд»ни қабул қилиш тантанали тадбири бўлиб ўтди.\nКасбга садоқат ила…\nМамлакатимизда карантин тадбирлари давом этаётган бир пайтда жорий этилган чеклов чораларига қарамай, ташқи савдо операциялари республикамизнинг бирор бир ҳудудида бир муддат бўлса-да, тўхтагани йўқ. Бу жараённинг узлуксизлигини таъминлашда божхона хизмати ходимлари тадбиркорлик субъектларига ҳар томонлама кўмак бериш учун ташаббусни ўз қўлига олди.\nМарказий банк қайта молиялаштириш ставкаси ўзгармади\nКасса чекидаги хато қандай тузатилади\nҲисобда тафовут бўлмаслиги учун касса чеки харид тўғрисидаги ахборотни ҳаққоний акс эттириши керак. Бироқ сотувчи хатога йўл қўйиши мумкин – нолга ортиқча босиши, бошқа товарни кўрсатиши, тўлов усулини (нақд пулда ёки терминал орқали) нотўғри кўрсатиши мумкин. Хатога йўл қўйиш қанчалик осон бўлса, уни тузатиш шунчалик қийин бўлади. Амалдаги қонунчиликка қўшимча киритган ҳолда муаммони ҳал қилиш мумкин.\nКафолат бўйича товарни алмаштириш\nУмумбелгиланган солиқларни тўловчи корхона қудуқлар учун насослар ишлаб чиқаради. Уларни реализация қилаётганда харидорларга юклаб жўнатилган кундан бошлаб 12 ойлик кафолат берамиз. 2019 йил декабрь ойида насос реализация қилганмиз, 2020 йил июнь ойида харидор насосдаги электр двигатель бузилгани тўғрисида далолатнома тақдим этди ва уни кафолат асосида алмаштириб беришимизни сўради. Биз харидорга, ҳақини олмаcдан, кафолат асосида янги электр двигателни бердик. Насосдаги электр двигателни кафолат асосида бепул алмаштириш қандай солиқ оқибатларига олиб келади?\nКимлар ҚҚСни чораклик асосда ҳисоблаб чиқариш ва тўлашга ҳақли\nМолия вазирининг ўринбосари Дилшод СУЛТОНОВ чораклик асосда ҚҚС бўйича солиқ ҳисоботини тақдим этиш ва солиқни тўлаш тартибини тушунтирди.\nЗаргарлик буюмларини тайёрлаш ва реализация қилишнинг солиқ оқибатлари\nБизнинг фирма - айланмадан олинадиган солиқ тўловчиси янги фаолият тури – олтиндан ясалган заргарлик буюмларини тайёрлаш ва реализация қилишни йўлга қўймоқда. Катта айланма қилиб, бир ойдан кейин умумбелгиланган солиқларни тўлашга ўтишимиз эҳтимоли бор. Нафақат ўзимиз ишлаб чиқарган, балки ҳунармандларнинг («Hunarmand») буюмларини ҳам сотишни режалаштирмоқдамиз. 1. Олтиндан ясалган заргарлик буюмларини тайёрлайдиган ва реализация қиладиган корхона қандай умумбелгиланган солиқларни тўлайди? 2. Ҳунармандлар билан қимматбаҳо металлардан буюмлар тайёрлаш бўйича шартномаларни тузишга ҳақлимизми?\nДСҚ алкоголь ва умумий овқатланишга доир масалани тушунтирди\nСолиқ қўмитасининг матбуот хизмати тушунтиришни soliq.uz сайтида эълон қилиб, унда алкоголни реализация қилувчи умумий овқатланиш корхоналарига 2021 йилда ҚҚС ва фойда солиғини тўлашга ўтиш талаби татбиқ этилиши масаласи юзасидан идоранинг позициясини тушунтирди.\nНа ҳужжат бор, на кафолат…\nСирдарёлик божхоначилар ДХХ Сирдарё вилояти бошқармаси ҳамда Тошкент вилояти божхона бошқармаси ходимлари билан ҳамкорликда Тошкент вилояти Бўка тумани ҳудудида тезкор тадбир ўтказишди.\nИшлаб чиқариш суръатлари жадал ривожланмоқда\nСирдарёда пандемия шароитида ўз фаолиятини бир зум бўлса-да, тўхтатмаган корхоналар талайгина. Ана шундай корхоналардан бири Гулистон шаҳридаги тўқув трикотаж маҳсулотлари ишлаб чиқарадиган «Neo Cotton» масъулияти чекланган жамиятидир.\nПочта орқали хавфли «мужда»\nГиёҳвандлик воситаларининг ноқонуний айланмаси ва турли найрангларни қўллаган ҳолда юртимизга яширинча олиб киришга бўлган уринишларга қарши божхона органлари томонидан тизимли равишда кураш олиб борилмоқда.


00:00 / 18.04.2007 | eski savollar | 1692\nҲазрат. Бизни бир неча саволлар о'йлантириб келади. Ушбу саволларга Сиздан жавоб олиш биз учун ишончлидир:1. Юмшоқ о'йинчоқларни (мяҳкий игрушка) ёш боллар о'йнаши дурустми? Ко'пинча улар ҳар ҳил ҳайвон шаклида бо'лади. Уни сотиш билан кун кечиришчи?2. Жаҳолатдаги гуноҳлар кечирилади- дейилган. Биз намоз о'қишдан олдин калима келтирганмиз, намоз жум'ага борганмиз, лекин ҳарбий хизматда бегуноҳ инсонларга ко'п озор этказганмиз. ОЛЛОҲ барча гуноҳларни кечиши мумкин, лекин банда билан банда орасидаги гуноҳ тирикликда розилигини олмаса, қиёматда жавоби қаттиқ деб эшитдик. Биз нима қилялик. О'ша биздан норози бо'лганларни имкон топиб розилигини олайликми(у инсонлар О'збекистоннинг турли вилоятларида яшайдилар), ёки тавба қилишимиз этарликми. Албатта оҳиратда жазолангандан ко'ра қанча узоқ бо'лса ҳам улардан кечирим со'раб, розилигини олишга тайёрман. ОЛЛОҲ рози бо'лсин!\n1. Қиз болаларнинг қўғирчоқларини сотса ва улар ўйнаса бўлади. Ўғил болаларга ўзларига мос бошқа ўйинчоқлар бор.2. Тавба қилиш билан бирга зулм кўрганлардан ҳақларини ҳалол қилишини ҳам йўлга қўйиш керак.


Ҳадис илми мактабига 2018-2019 ўқув йили учун ҳужжатлар қабул муддати 15 ноябрдан 20 ноябрга қадар узайтирилди. Эслатиб ўтамиз, Ҳадис илми мактаби Ўзбекистон мусулмонлари идораси тасарруфидаги олий диний таълим муассасаси ҳисобланади. Мактабда ўқиш муддати 5 йил бўлиб, кундузги таълим шаклида олиб борилади. Мактабда “Ҳадисшунослик” таълим йўналиши бўйича бакалавр даражасидаги кадрлар тайёрланади.\nАбитуриентлар қабул ҳайъатига қуйидаги ҳужжатларни тақдим этади:\n- Қабул ҳайъати раиси номига ариза;\n- ўрта махсус ислом билим юртини тугатганлиги ҳақида ҳужжатнинг (диплом) асл нусхаси;\n- 086-У-шаклидаги тиббий маълумотнома;\n- 6 дона рангли фотосурат (3,5 х 4,5 ҳажмдаги);\n- яшаш жойидаги масжид имом-хатибидан тавсиянома;\nҲужжатлар Имом Бухорий номидаги Тошкент ислом институти биносида қабул қилинади.\nМанзил: Тошкент шаҳри, Олмазор тумани, Зарқайнар кўчаси 18-берк кўчаси 47-уй. Мурожат учун телефон: (71) 227-42-37. Телеграм манзили: @hadis1440.\nДругие материалы в этой категории: « Онлайн диний савол-жавобни биласизми?\tСамарқанддаги Арчаота зиёратгоҳи маданий мерос объекти рўйхатига киритилиши мумкин »


Тушда эркак кирса нимани билдиради туш табири\nVatanda.Com » Туш табири » Тушда эркак кирса нимани билдиради\nТушда эркак кирса нимани билдиради\nТушда эркак-тушдаги келишган, кучли иродали эркак, ҳаётдан тўлиқ завқ олишингиз ва давлатни эгаллашингиз деган маънони англатади.\nАгар тушда хуник ва юзлари чўтир эркакни кўрсангиз-ҳафагарчилик ва қийинчиликларга дуч келсиз, бу сизни ўйлантиради. Агар аёл жуда чиройли эркак тушига кирса, у унга ёқадиган ҳушхабар эшитади ва хурсанд бўласиз.\nЭркак тушга нимага киради?\nТушда эркак кўрса\nТушда эркак ёки йигитини кўриш – аёл учун хурсандчилик.. Нотаниш эркак муаммо эркак учун янги иш тўсиқлар.\n(хотинига) — фитна, бизнесга тўсиқ; (унинг хўжайинига) — ҳақсизлик; (эрига) — бепарволик туфайли келишмовчилик; (севгилисига) — бўш шубҳа ёки янги танишлар.\nТуш таъбири эркак\nТушингизга агар эркак ўз хотинини рашк қилаётганини кўриш- сизга яқин одамларингиз тамонидан босим ўтказиляпти. Агар тушда сизни севганингиз рашк қилаётганини кўрсангиз, унда сиз н устун бўласиз. Тушда эри рашқ қилаётганини кўрса-кутилмаган янгилик.\nТушда чиройли йигитни кўриш — иш жойини янгилаш ва мукофот олиш керак. Ва ҳамма нарса кутилмаганда юз бериши мумкин ва сиз тўсатдан иш ҳақини кўтарасиз ёки юқори лавозимни эгаллашга имкон берасиз. Ҳеч қандай таклифни рад қилманг, эҳтимол бу имкониятни ўтказиб юборишга имкон бермайди.\nэркак киши учун бу туш-одамни айблаш, ноқулайлик; аёл учун — ғалати шон-шараф, обрў-эътибор; сохта шуҳрат; никоҳ ёки бузуқлик.\nЎз юзингизда мўйловни кўриш — ўзгариш. Тушда мўйловлар қанчалик кўп бўлса, ўзгаришлар ҳам шунчалик кучаяди. Агар аёл тушида мўйловлари унга ёқганини кўрса-ишонган одамингиздан эҳтиёт бўлинг. Агар эркак тушида сақолини олса-у олдинги яхши холатни қайтариш учун ҳамма нарсадан кечади. .\nТушга эркак кирса\nМўйлов кийганингизни тасаввур қилиш сизнинг нарсисизм ва такаббурлигингиз сизни муносиб меросга эга бўлишингизга тўсқинлик қилади ва сизни аёлларга нисбатан қўпол муносабатда бўлишга олиб келади. Бир аёл, кейин унинг фазилат хавф остида уйғониш, мўйловларини севади тушида кўради бўлса, у ўз хатти эхтиёт бўлиш керак\nТушда эркак кирса нимани англатади\nТушда чиройли кўркам эркак, қомати чиройли ва мулойим бўлса – шуни билдирадику сиз ҳаётингиздан жуда мамнун бўласиз. Тушда угри юзли хунук эркак-сиз турли хил қийинчилик ва кайфият тушишига. Агар аёл кишига жуда чиройли эркак тушига кирса – у унга ёқадиган хабар эшитади.\nЭркак, йигит ўтмишдаги йигитингиз тушга кирса – ўзингизни яхши хис қиласиз (аёл киши учун); эркак киши учун эса — янги иш; (аёллар учун) — шахсий муносабат; нотаниш эркак — қийинчилик.\nТушда йигит кирса\nЎтмишдаги йигит,эркак ёки оддий севган йигитингиз сизга эслаган. Бу тушда хозирги ,ўтган ёки келаси замонда бўлиб келиши мумкин. Ўтмишдаги йигит шуни гапирадики, у ўтиб кетган вақтни қайтариш учун қайғураяпти. Нафақат йигит бу туш балким ўтмишдаги бошлиғингизни ҳам англатиши мумкин. Бу туш сизни огоҳлантиради этиборли бўлишга\nТушда рашк килса нимани билдиради\n(аёлини) —гап, ишдаги тўсиқ; (севгилисини рашк қилса) — нохақ хақорат эшитасиз; (эрини рашк қилиш) — уйдаги келишмовчилик; (севгилисини-янги танишув ёки асоссиз гумонга.\nТушда ўзини аёлини рашк қилаётганини кўриш, шуни англатадики сизга босим ўтказаётган одамлар сизга яқин одамлар. Агар сизни йигитингиз рашк қилаётган бўлса – йўлизга тўсқинлик қилаётгандан баланд келасиз. Гар аёл тушида эри рашк қилаётганини кўрса – ўнгингизда сизни жанжал кутади, бу эса уни бахтин бузиши мумкин.\nБу тушда хозирги ,ўтган ёки келаси замонда бўлиб келиши мумкин. Ўтмишдаги йигит шуни гапирадики, у ўтиб кетган вақтни қайтариш учун қайғураяпти. Нафақат йигит бу туш балким ўтмишдаги бошлиғингизни ҳам англатиши мумкин. Бу туш сизни огоҳлантиради этиборли бўлишга\nТушда рашк қилса нимани билдиради\nТушда Дохий, пешво курса\nТушда Дохий, пешво курса тушда аралашган хар бир кишига зийнат, чиройли муомала килган кишидир....\nТушда Йигит курса\nТушда Айбдор курса\nТушингизда сизни айиблашаётган булсалар, мунофик дустларингиздан эхтиёт......\nТушда Тили кесилса курса\nБу ёмон гап айтишдан тийилади....\nТушда Хаёжон курса\nТушда Хаёжон корса O’нгда режалар амалгам ошади. Агар хавотирга айланса, режалар барбод булиши мумкин. Бу яна касаллик булиш хам мумкин....\nТушда гавго курса\nУ бахс мунозара ва жанжалга ишора. ...\nТушда КУЛФ курса\n— тушда эшикга кулф осиш унгдаги муаммоларни хал килишдан кочишга......\nТушда Хаммом курса\nунгда манфаатли келишув ва ривожланишни англатади. Тасодиф кириш унгда кутилмаган кийинчилик руй беради. Хаммомдан курук чикиш муаммолардан осон кутилишга ишора. Нафасни бугса кунгилсизликни якин кариндошдан кутинг. Аёлни куриш тушкун кайфиятга тушасиз. Эркакни куриш кийинчилик булади....\nТушда Йиринг. курса\nТушда Йиринг. курса У тушда фойда келтирадиган мол, уни тушда курган одам......


“Ҳар бир оила – тадбиркор”, “Ёшлар – келажагимиз” каби дастурлар доирасида 2 триллион сўмга яқин маблағ ажратилиб, жойларда 2 минг 600 дан ортиқ бизнес лойиҳалари амалга оширилди.\nНатижада 416та қишлоқ янгича қиёфага эга бўлди.\n2018 йилда 18та давлатлараро расмий ташрифлар амалга оширилди ва 52 миллиард долларлик 1 минг 80та лойиҳа бўйича келишувларга эришилди.\nБугунги кунда юртимизда, чет эл инвестициялари ҳисобидан қиймати 23 миллиард долларлик 456та лойиҳа амалга оширилмоқда.\nШуларнинг барчасини ҳисобга олиб, 2018 йилда бошлаган ишларимизни мантиқий давом эттириш ва юксак босқичга кўтариш мақсадида, мен кириб келаётган янги – 2019 йилга “Фаол инвестициялар ва ижтимоий ривожланиш йили” деб ном беришни таклиф этаман.\n“Ойнаи жаҳон” орқали бизни кузатиб турган халқимиз ана шу саволларга биздан жавоб кутишга тўла ҳақли.\n– “яширин” иқтисодиётга қарши курашиш, унинг ҳажмини кескин қисқартириш;\nШунингдек, бир ой муддатда ташқи бозордаги ўзгаришларнинг иқтисодиётимизга салбий таъсирини камайтириш бўйича “йўл харитаси”ни ишлаб чиқиш лозим.\nИқтисодиётнинг барча соҳаларини рақамли технологиялар асосида янгилашни назарда тутадиган Рақамли иқтисодиёт миллий концепциясини ишлаб чиқишимиз керак. Шу асосда “Рақамли Ўзбекистон-2030” дастурини ҳаётга татбиқ этишимиз зарур.\nШунинг учун Ҳукуматга икки ой муддатда рақамли иқтисодиётга ўтиш бўйича “йўл харитаси”ни ишлаб чиқиш топширилади. Бу борада ахборот хавфсизлигини таъминлашга алоҳида эътибор қаратиш зарур.\nМасалан, дунёдаги нуфузли “Fitch Ratings” ва “Standart & Poo’rs” рейтинг агентликлари биринчи марта мамлакатимизнинг халқаро суверен кредит рейтингини белгилади.\nАна шу рейтинг баҳолари “Барқарор” прогнозига эга бўлиб, бу яқин 12-18 ой давомида ушбу кўрсаткичнинг пасайиш эҳтимоли камлигини билдиради.\nБу борада биз “J.P.Morgan”, “Citibank”, “Deutsche Bank” каби етакчи халқаро инвестиция банклари билан ҳамкорлик олиб бормоқдамиз.\nАфсуски, ялпи ички маҳсулотда “яширин” иқтисодиётнинг улуши катта бўлиб, бу мамлакат ривожига салбий таъсир кўрсатмоқда.\nСолиқ юкини камайтириш, бизнес юритиш учун янада қулай шароитлар яратиш “яширин” иқтисодиётга барҳам беришнинг ягона йўлидир. Шунинг учун бу борада таъсирчан чораларни назарда тутадиган алоҳида дастур ишлаб чиқишимиз зарур.\nВазирлар Маҳкамасига икки ой муддатда ана шу масала бўйича “йўл харитаси” ишлаб чиқиш вазифаси топширилади.\nБуюк аллома Нажмиддин Кубро ҳазратлари “Муваффақиятни – саъй-ҳаракатда, муваффақиятсизликни эса – лоқайдлик ва дангасаликда кўрдим”, деб бежиз айтмаганлар.\nБу борада биринчи қадам сифатида “Ўзбекэнерго” ва “Ўзбекистон ҳаво йўллари” тизимини тубдан ислоҳ қилиш ҳақида қарорлар қабул қилдик.\n“Ўзбекистон ҳаво йўллари” миллий авиакомпанияси қайта ташкил этилиб, парвозларни амалга ошириш, аэропортларни бошқариш ва аэронавигация хизматлари бир-биридан ажратилди.\nКелгуси йилда бошқа стратегик тармоқларни ҳам, жумладан, “Ўзбекнефтгаз”, “Ўзкимёсаноат” компаниялари, Навоий кон- металлургия комбинатини босқичма-босқич ислоҳ қилишни давом эттирамиз.\nВазирлар Маҳкамасига ушбу масалалар юзасидан икки ой муддатда Ҳукумат дастурлари ва “йўл хариталари”ни ишлаб чиқиш топширилади.\nШу боис, “Узбекистан Эйрвейс” ва “Ўзбекистон темир йўллари” компаниялари товарларимизни экспорт қилиш бўйича замонавий логистика йўналишларини яратишлари зарур.\nВазирлар Маҳкамаси экспорт юкларини қўшни давлатлардан темир йўл орқали имтиёзли нархларда ўтказиш бўйича музокаралар олиб бориши керак. Шу билан бирга, Жаҳон банкининг “Логистика самарадорлиги индекси”даги мамлакатимиз ўрнини юқори позицияга кўтариш чораларини кўриш лозим.\nЮртимизнинг барча ҳудудларида замонавий талабларга жавоб берадиган, “ягона дарча” тамойили асосида фаолият кўрсатадиган божхона комплексларини барпо этиш керак.\nВазирлар Маҳкамасига бир ой муддатда юқорида қайд этилган масалалар бўйича “йўл харитаси”ни ишлаб чиқиш вазифаси топширилади.\nЯнги йилда “Обод қишлоқ” ва “Обод маҳалла” дастурлари ижроси учун 4 триллион сўмдан зиёд маблағ ажратиш кўзда тутилмоқда.\nВазирлар Маҳкамасига икки ой муддатда бу масала бўйича “йўл харитаси”ни ишлаб чиқиш топширилади.\nВазирлар Маҳкамаси икки ой муддатда “2019-2024 йилларда мамлакатда озиқ-овқат хавфсизлигини таъминлаш миллий дастури”ни қабул қилиши керак.\n2019 йил – “Фаол инвестициялар ва ижтимоий ривожланиш йили”да ижтимоий соҳани янада ривожлантириш учун қуйидаги вазифаларни амалга ошириш зарур.\nБиз мамлакатимизда инвестицияларни фақатгина иқтисодиёт тармоқларига эмас, балки илмий ишланмалар “ноу-хау”лар соҳасига ҳам кенг жалб қилишимиз керак.\nЁшларни тадбиркорликка кенг жалб этиш, уларнинг бандлигини таъминлаш мақсадида “Ёшлар – келажагимиз” жамғармаси фаолиятини янада кенгайтириш зарур.\nЖумладан, давлат-хусусий шериклик асосида янги маданият ва истироҳат боғларини ташкил этиш, уларни замонавий ёшлар масканларига айлантириш чораларини кўриш зарур. Ушбу боғлар таркибида биринчи навбатда спорт майдончалари, амфитеатр ва кичик саҳналар, кутубхона, “Китоб кафелари” бўлиши лозим.\nШу сабабли тадбиркорларни қўллаб-қувватлаган ҳолда, жамоат жойларида бепул “вай-фай” ҳудудларини ташкил этиш чораларини кўришимиз керак.\nПойтахтимизда барпо этилаётган “Ҳумо” муз спорти саройи, шунингдек, яқинда Тошкент вилоятининг Амирсой дам олиш масканида ишга тушириладиган замонавий мажмуа ҳам айни шу мақсадларга хизмат қилади.\nШу мақсадда, Ўзбекистон Миллий телерадио компанияси таркибида “Ўзбекистон тарихи” каналини ташкил этиб, илмий жамоатчилик, ижодкор зиёлиларимиз билан биргаликда унинг дастурларини пухта шакллантириш керак.\n2019 йилга “Фаол инвестициялар ва ижтимоий ривожланиш йили” деб ном берганимиз муносабати билан Ташқи ишлар вазирлиги ва унинг чет элдаги ваколатхоналари ҳам ўз ишини қайта кўриб чиқишлари лозим бўлади.\nБиз фуқаролар билдирган фикр-мулоҳаза ва таклифларни инобатга олиб, давлат бошқарув тизимини ислоҳ қилишимиз, илғор давлат менежменти ва “ақлли” бошқарув принципларига босқичма-босқич ўтишимиз лозим.\nДавлатнинг бошқарув соҳасидаги баъзи функцияларини давлат-хусусий шериклик асосида жумладан, “аутсорсинг” шаклида хусусий секторга топшириш лозим.\nБугунги кунда номига фаолият кўрсатаётган “Маҳалла посбони” лавозимини тугатиш вақти келди.\nБиз қанчалик қийин бўлмасин, чекка-чекка ҳудудларда ҳам “Жиноят ҳақиқати ва адолати” тамойилини албатта жорий этишимиз керак. Яъни, жиноят сўзсиз фош этилиши ва айбдор жазоланиши шарт.\nБирлашган Миллатлар Ташкилотининг Оролбўйи минтақаси учун Инсон хавфсизлиги бўйича кўп томонлама шериклик асосида “Траст фонди”нинг тузилиши, ўзбек дипломатиясининг катта ютуғи бўлди.\nКонференция якуни бўйича қабул қилинган, унинг барча қатнашчиларининг якдил позицияси ифода этилган “Тошкент декларацияси” Афғонистонда тинчлик ўрнатиш бўйича ўзига хос Дастур бўлди.\nАйнан ушбу конференциядан сўнг Афғонистондаги барча сиёсий кучлар, жумладан, “Толибон” ҳаракати иштирокида музокаралар жараёнини бошлашга қаратилган халқаро ҳаракатлар янада фаоллашди.\nЎзбекистон Афғонистон раҳбарияти ва мамлакатнинг етакчи сиёсий кучлари, жумладан, “Толибон” ҳаракати вакиллари билан бир қатор муҳим музокаралар ўтказди.\nЎзбекистон томонидан қурилаётган Сурхон – Пули Хумри электр узатиш линияси, Термиз шаҳрида афғон фуқароларини ўқитиш учун очилган Таълим маркази, божхона терминалига ҳам эга бўлган “Термиз-карго” логистика маркази, Мозори Шариф – Ҳирот ва Мозори Шариф – Кобул – Пешавор темир йўл линияси лойиҳалари ишлаб чиқилаётгани шундан далолат беради.\nХабарингиз бор, яқинда Бирлашган Миллатлар Ташкилоти Бош Ассамблеясининг ялпи мажлиси томонидан муҳим бир ҳужжат – “Маърифат ва диний бағрикенглик” резолюцияси қабул қилинди.


«Тез ёрдам»га 47 минг марта қўнғироқ қилган украин «жиннихона»га тушди\n«Тез ёрдам»га 47 минг марта қўнғироқ...\n30.10.2019 14:45 0 1745\nУкраина фуқароси қарийб 47 минг марта «Тез ёрдам»га қўнғироқ қилгани сабабли мажбурий даволаш учун психиатрия шифохонасига юборилди. Бу ҳақда Донецк вилояти прокуратураси матбуот хизматига таяниб «Лента» нашри хабар берди.\nКиев назорат остидаги Донецк вилоятида Краматорск шаҳрида истиқомат қилувчи киши 4,5 ой мобайнида — 2018 йил 1 октябрдан 2019 йил 12 февралгача «Тез ёрдам»га 46 968 марта қўнғироқ қилган. Ҳар куни у юзтадан мингтагача 103 рақамини териб, тизимда меҳнат қилаётган фельдшерларни ҳақорат қилган.\nНатижада жиноятчи қўлга олиниб, унга нисбатан Украина ЖК 296.1-моддаси бўйича айблов эълон қилинди — «жамиятга нисбатан ҳурматсизлик қилган ҳолда жамоат тартибини қўпол равишда бузиш».\nАйбланувчи суд-психиатрия экспертизасидан ўтганда унинг касал эканлиги тасдиқланди. Суд мажбурий шифохонага ётқизиш тўғрисида қарор қабул қилди.\nжиноят тез ёрдам донецк фельдшер 103\nҲуқуқ 18/02, 13:28\n«Тез ёрдам»нинг ойнасини синдириб, ҳайдовчисига жароҳат етказган кимсага жиноят иши қўзғатилди\nҲуқуқ 13/02, 22:20\nЯнгийўлда 45 ёшли фуқарони пичоқлаб қочиб кетган шахс ушланди\nЖамият 07/02, 16:59\nФарғона шифоркорларидан акс-садо: айбдор жазосиз қолаверадими?


10:10 / 07.12.2017\nЕвропа Чемпионлар Лигаси гуруҳ босқичининг 6-тури учрашувлари доирасида «Ливерпуль» Москванинг «Спартак» клубини мағлуб этди. Ливерпулдаги «Энфилд» стадионида кечган учрашув майдон эгаларининг 7:0 ҳисобидаги ғалабаси билан якунланди.\nБу мағлубият Россия клубларининг еврокубоклардаги энг йирик мағлубиятига айланди. Шу вақтгача рус клублари ҳеч қачон халқаро майдонда 6тадан ортиқ тўп фарқи билан ютқазмаганди.\nБу натижа орқали «Спартак» Москванинг бошқа бир жамоаси ЦСКА томонидан қайд этилган антирекордни янгилади. «Армиячилар» 1993 йилнинг 17 мартида Чемпионлар лигаси доирасида «Марсель»га 0:6 ҳисобида ютқазганди.\n1993 йилнинг 14 сентябрида УЕФА Кубогининг 1/32 финалида «Динамо» «Айнтрахт»га (Франкфурт-Майн) 0:6 ҳисобида ютқазган.\n«Спартак»нинг турнирдаги бундан аввалги энг йирик мағлубияти 2002/03 йилги мавсумда қайд этилганди. Ўшанда ҳам жамоа «Ливерпуль»га ЕЧЛ учрашувида 0:5 ҳисобида ютқазган.\nЧемпионлар Лигаси Спартак ЦСКА антирекорд